qundao/data-zh-poetry huggingface dataset:
寒山千尺雪四叠旧作韵
作者：弘历
朝代：清
体裁：古风

一十五载别寒山，重巡依旧临山泉。泉声山色本如是，以何为委何为源。澄怀胥可会理趣，触目无非契道诠。适来别墅暂游憩，轻舆遂命曲径缘。至阁坐而听昔雪，六花落峡为潭渊。声非声亦色非色，但欣湿润蒸岩峦。曲注肖之塞上塞，雄流图以田盘田。西苑略葺胜朝迹，而皆视此鼻祖然。四图分弆于四处，兴存得一函三间。
寒月
作者：弘历
朝代：清
体裁：古风

寒月淡碧空，流光冰窗纸。良夜渐以长，几席诚清只。敲诗点笔花，瀹茗浮梅蕊。行宫景物幽，兰穗垂垂紫。人语静四邻，鹤鸣隔一水。即事惬素襟，忘言契元旨。去岁榆关路，非彼亦非此。
寒泉亭子
作者：弘历
朝代：清
体裁：七言绝句

无泉不寒此擅独，凿石引流潨复曲。何当深夜坐孤亭，万虑都蠲一轮掬。
寒泉亭子
作者：弘历
朝代：清
体裁：古风

曲折盘山径，别墅犹在西。野芳发幽香，行行迟马蹄。山寒泉亦寒，酾流率成溪。此亭独擅名，孰谓与物齐。奚碍一脔尝，因之悟天倪。
寒瓜
作者：弘历
朝代：清
体裁：七言律诗

野店寒瓜可当蔬，村民生计览吟馀。刍棚茅舍纷悬处，细雨凉风欲熟初。体会遥思栗烝在，荒唐漫说枣还如。烹蒸雅合山家供，肉食休誇丙穴鱼。
寒雀
作者：弘历
朝代：清
体裁：古风

寒雀身虽寒，不离庭院间。决起偶出墙，率场啄粟还。啁啾颇自得，谁知纥那干。
寒雀
作者：弘历
朝代：清
体裁：古风

驱车涞水道，野旷风萧萧。日出岚雾敛，村木森寒条。冻雀三五群，依依栖霜朝。晚穗收穫尽，饥寒苦无聊。啾唧如鸣悲，春阳愁正遥。野鹤翔高空，清唳响云韶。霜翎耐严冬，稻粱不可招。或时敛翮下，千尺长松梢。俯视众寒雀，嗟哉尔徒劳。
寒食
作者：弘历
朝代：清
体裁：古风

去冬节日一百五，谓之寒食记荆楚。曰有疾风诚疾风，曰有甚雨艰甚雨。造酪之事或偶循，禁火之例久弗举。今朝适合马上逢，斗鸡走狗却未睹。惟见连阡茁麦芽，怜他嫩绿渍乾土。
寒食日作
作者：弘历
朝代：清
体裁：七言律诗

二十四番风欲遍，一百五日春将深。花开花落乱人眼，云聚云散愁予心。后乐惟希三月雨，先忧益惜分寸阴。烟景不乏佳丽趣，迩来何事慵登临。
寓兴
作者：弘历
朝代：清
体裁：古风

大人不亲细，三公坐而论。所论为何事，敬法两字谆。宜敬法者谁，曰天与祖宗。然贵行以实，匪贵徒名存。处奥如太简，媚灶或竞奔。敝裤斯已约，程书斯已勤。勤约岂不佳，失要反致屯。恭已正南面，未可易易言。
寓言
作者：弘历
朝代：清
体裁：古风

四足胎而生，两足卵而育。间亦有相反，大同而小独。羽者孚以长，外白其中黄。造物有神权，自然含阴阳。鹅鸭与埘鸡，六畜本一例。而何巧拙殊，伊谁令愚智。鸡巧善翼卵，鹅鸭每不能。人审知其然，果裸格物情。持将鹅鸭卵，杂置鸡卵内。牝鸡乃不猜，一一为抚字。啄壳忽成形，顾复多慈情。唼藻入水去，鸡怅非已生。鹅鸭岂真拙，藏拙他代劳。鸿雁与鵁鶄，抱鷇秃翰毛。览物得奇会，咄哉彼痴鸡。翼其白公胜，宁非汝子西。
寓言
作者：弘历
朝代：清
体裁：古风

置方丈之屏于十步之前，而不能蔽九仞之山。一指当目，可使不见泰华巅。画灰促膝，谓弗闻焉。书其后者，不啻耳属于垣。勿恃已之明，勿谓人弗聪。吾谁欺乎，与时偕行。
寓言
作者：弘历
朝代：清
体裁：古风

薜荔覃笋峰，上与青云齐。千年涧底松，不得离尘泥。钩羽谁为辨，貌视殊高低。薜荔一何幸，雨露先被之。涧松一何屈，反以藉其私。偓佺弃不食，谓非成仙资。老鹤顾而去，亦复耻卑栖。托身苟不择，世态故如兹。涧松独无言，惟我我自知。君子设相顾，待彼岁寒时。
寝殿粘壁历年所作望雨盼晴之诗不一而足即目兴怀辄成口号
作者：弘历
朝代：清
体裁：七言绝句

壁多望雨愁晴什，复有忧霖盼霁诗。似此心期浑不定，要因祈岁协维时。
寸麦尺水
作者：弘历
朝代：清
体裁：七言绝句

寸麦尺水犹无妨，尺麦寸水亦致殃。不是南来咨穑务，似兹委曲那能详。
对云楼
作者：弘历
朝代：清
体裁：七言绝句

云对高楼楼对云，相看宾主倩谁分。吾当一语为评量，好作时霖利耦耘。
对云楼
作者：弘历
朝代：清
体裁：古风

北冈多长松，岁古覆层屋。横枝以丈计，葱蓊盘云绿。英英虽不作，□□恒如郁。对色既臻净，聆声复欣谡。八伯颂慢云，数老意已足。
对云楼
作者：弘历
朝代：清
体裁：七言绝句

千林叶态各殊致，或绿或丹枯菀分。祇有山楼占佳趣，四时恒此对青云。
对云楼
作者：弘历
朝代：清
体裁：七言律诗

叶云密矣护楼层，观麦因之试偶登。夏景至哉望斯属，民天此耳意诚矜。变黄那复惜变绿，欲散由来弗欲凝。一对分明有轩轾，不如空阁洞无凭。
对云楼
作者：弘历
朝代：清
体裁：七言绝句

底识苍松迥出群，终无叶片落纷纷。隔湖杂树多突兀，镇日楼窗对绿云。
对云楼
作者：弘历
朝代：清
体裁：七言绝句

松郁苍云云对楼，不风恒自谡飕飗。分明四季常拾级，据榻居然有独秋。
对云楼
作者：弘历
朝代：清
体裁：古风

树以古为佳，松古佳之最。溪楼依岩松，盘盘绿云盖。时复起白云，虚实交映带。变幻莫可状，滃浡含晻霭。是宜忘言诠，静坐日相对。
对云楼
作者：弘历
朝代：清
体裁：古风

楼是倚山非面山，绿阴林际琐孱颜。峭旧菁葱望合相，枫楸松柏一律攒。对之忽然生别契，与物无竞方称贤。落落者亦若有语，即欲观乎待岁寒。
对云楼
作者：弘历
朝代：清
体裁：古风

碧云白云云之真，青云绿云云之假。今来岩楼之所对，乃是其假非真也。虽然予更有后言，真假自是虚名写。楼乎云乎林叶乎，却笑循名责实者。
对云楼
作者：弘历
朝代：清
体裁：古风

绿云恒在山，对之四季无向背。白云或在天，对之一时有憎爱。望雨而爱望晴憎，方寸何曾有定情。不如绿云无忧喜，后凋之色恒如此。
对云楼
作者：弘历
朝代：清
体裁：古风

背岭峙乔松，童童百年外。凌霄有奇状，舞风弗定态。因以云为名，楼日与云对。西山亦作云，呼吸通叆叇。再雨当益佳，无厌我为最。
对云楼即兴
作者：弘历
朝代：清
体裁：七言绝句

重阴绿树羃檐披，出树层楼眺远宜。此日对云无别念，念惟大霈雨应时。
对云楼口占放歌
作者：弘历
朝代：清
体裁：古风

绿云虽曰众树名，祇有苍松恒弗改。试看突兀彼连林，岂复云容枝上在。独嘉背岭数大夫，霭霭童童浓觉倍。开著楼窗不碍凉，是我对之所以乃。
对山亭
作者：弘历
朝代：清
体裁：古风

何亭弗对山，对山是亭独。此理可言乎，无过名偶录。譬之人一身，四支百骸簇。名各有所占，人竟于何属。会此得居亭，不然枉碌碌。
对山亭
作者：弘历
朝代：清
体裁：五言绝句

四柱万峰青，纵横合杳冥。化工无尽藏，享帚让斯亭。
对山亭口号
作者：弘历
朝代：清
体裁：七言绝句

亭子山中号对山，孰为宾主辨诚艰。东坡设使昔曾到，豪句当能破此悭。
对山亭口号
作者：弘历
朝代：清
体裁：七言绝句

山对亭乎亭对山，谁能致辩晰其间。便教炙毂淳于輠，想亦茫然缩步还。
对山亭戏题
作者：弘历
朝代：清
体裁：七言绝句

何亭弗与山相对，独是斯亭得享名。却笑千秋青史里，几人不向个中行。
对山亭杂兴作歌
作者：弘历
朝代：清
体裁：古风

何处不对山，山亭名独占。恰如孔门七十子，祗有颜渊铸无欠。草色花香四时阅，水流石峙千古验。仁者谓仁知谓知，明以合明暗合暗。万物皆备于我矣，岂必劳劳思以三。
对山斋
作者：弘历
朝代：清
体裁：七言律诗

四邻无处不佳山，奚独书斋对此间。偶尔相逢今及古，笑兹多事往和还。试看触目依然者，莫若无心付以閒。老杜名言恒在忆，向来题句总须删。
对山斋
作者：弘历
朝代：清
体裁：七言绝句

墙外真山内假山，对之真假辨殊艰。世间一切有为相，胥梦幻场合付删。
对山斋
作者：弘历
朝代：清
体裁：古风

山庄无处不山斋，而斋对山特名此。却非崇冈峻岭丛，青莲岛上数峰耳。诡石玲珑假借堆，久假不归则真矣。大者胜弗如小胜，济胜者应悟是理。
对山斋
作者：弘历
朝代：清
体裁：古风

湖中艰得山，假山何不可。明知叠石为，古树无彼我。峭茜菁葱间，有斋对之妥。细雨润苍翠，轻烟羃磊砢。漫嫌望远艰，返观静好果。
对山斋
作者：弘历
朝代：清
体裁：古风

溪楼塞湖中，缀景假山起。书斋正对之，是其名所以。四邻真者围，奚用假者此。因思物有偶，真立假难已。未能臻一贯，曷且参斯理。
对山斋
作者：弘历
朝代：清
体裁：古风

溪楼据湖中，自合楼为主。左右各缀景，古树假山辅。山假斋则真，谓山真亦可。即景阅前题，劳劳笑烦语。
对山斋
作者：弘历
朝代：清
体裁：七言律诗

翠云岩转曲廊通，咫尺书斋趣不同。似此务观骋乎外，宁无肆志憪于衷。对山山对二而一，如画画如色即空。漫举禅言会儒理，可知仁乐乐无穷。
对山斋
作者：弘历
朝代：清
体裁：五言律诗

高楼肖烟雨，杰峙塞湖中。四面原多映，一峰此自崇。新林已茂蔚，古石更巃嵷。上有翼亭在，因欧溯智公。
对山斋作歌
作者：弘历
朝代：清
体裁：古风

山庄何处不对山，而何此斋擅乎已。是犹人孰不读书，可称读书人有几。必当虚受于其外，更须深饫于其里。乃为弗空对山与读书，然而于斋犹易于人则难矣。拟十年后归政作閒人，独坐此斋而究对山读书理。
对山斋作歌
作者：弘历
朝代：清
体裁：古风

烟雨楼傍搆溪斋，面面波光罨纱牖。而我名之曰对山，对山之义人知否。斋前堆石颇玲珑，如堂如霍如冈阜。虽非取于太湖遥，塞峦为我藏斯久。取之无尽用不竭，明月清风与共友。粗皮诡质戴苍苔，树根受气仍盘纠。待其抽枝并发叶，何异四邻旧林薮。彼以大称此小胜，真何必是假宁否。坐向屹□一冁然，聊学参军为享帚。
对山斋自警
作者：弘历
朝代：清
体裁：七言绝句

向西所对真山远，南面假山对近间。近假远真非正道，用人不可大宜闲。
对山斋读书
作者：弘历
朝代：清
体裁：七言律诗

翠云岩畔搆书斋，分得岩云翠亦佳。一二二而一且置，画诗诗即画胥谐。虽然长短什吟口，都赖雨旸时称怀。设曰读书读岂易，言之易耳行多乖。
对月
作者：弘历
朝代：清
体裁：古风

春月对宜山，夏月对宜水。于山何处宜，宜莫过于此。万岭敛夕烟，一轮朗汉涘。几望光为吉，过雨净如洗。岩斋欣邂逅，澄观契无始。
对月
作者：弘历
朝代：清
体裁：古风

松梢上山月，溶溶欲就圆。况经新雪后，轮皎出浴然。清景萃于兹，入怀诸虑蠲。蠲之不能尽，廑念在农田。润泽固为佳，含冻斯过焉。一利伏一弊，万事难得全。
对月
作者：弘历
朝代：清
体裁：古风

盘中曾对月，冬月今对初。小春了不塞，朗映襟怀虚。山木尽桂枝，轮囷复扶疏。潋潋石泉光，魄影上下俱。右丞之所会，昔见招裴书。俯临大野宽，万帐灯竿殊。清光不孤人，爝火何为乎。
对月
作者：弘历
朝代：清
体裁：古风

育魄始西宇，流辉届中天。弓轮渐引满，倏忽踰上弦。悬琮白榆侧，耀锦银河边。虽过灯事佳，却盻花朝妍。行宫多古树，漏影苍茫然。窗纸冰虚皎，垆篆萦纤穿。青编将素席，一室俨昔年。
对月·其一
作者：弘历
朝代：清
体裁：七言绝句

虚庭人静晚凉多，弄影银蟾拂女萝。一种离宫秋夜月，当时曾照绕梁歌。
对月·其二
作者：弘历
朝代：清
体裁：七言绝句

岭峻还疑月出迟，倚楹吟望恰移时。却同昨岁新秋景，露满金盘花满枝。
对月二首·其一
作者：弘历
朝代：清
体裁：七言绝句

虎帐春风夜漏閒，亭亭孤月淡空山。御园台榭饶佳景，强半诗题在此间。
对月二首·其二
作者：弘历
朝代：清
体裁：七言绝句

初春夜景似深秋，恰有蟾光窗纸流。忆得去年山海外，清吟瀹茗雪香浮。
对月思唐太宗辽城望月事即用其韵
作者：弘历
朝代：清
体裁：古风

陇得复望蜀，徵去尚存碣。谁能效舜阶，缤纷干羽缀。今月犹古月，千秋何盈缺。壮志想当年，萋萋烟草结。情因寥宇寄，光向疏林灭。
对月有作
作者：弘历
朝代：清
体裁：古风

松梢方掩映，星宇渐徘徊。轩墀有馀清，衣衫绝点埃。㣶倚眄碧天，爱此宵光佳。飞萤曳疏星，喧蚊殷其雷。阶莎既宜步，庭萱亦可捼。动股彼斯螽，奏响墙之隈。是时夏方半，而知秋信来。逝波无须喻，履霜良可怀。
对松山
作者：弘历
朝代：清
体裁：五言律诗

岱岳最佳处，对松真绝奇。古心谁得貌，变态不容思。万嶂惟全碧，四时无改枝。依稀佺羡辈，倚树斸灵芝。
对活动松有警
作者：弘历
朝代：清
体裁：七言绝句

干为本自枝为末，末动何因本乃随。设使喻夫率兴义，倒阿吾实惧乎斯。
对瀑
作者：弘历
朝代：清
体裁：五言律诗

一年一对瀑，对瀑必成吟。兴自番番异，声仍落落斟。宜晴亦宜雨，非石复非金。设使伶伦叶，犁然中八音。
对瀑
作者：弘历
朝代：清
体裁：五言绝句

九叠垂云绅，一泓注石髓。卉物太昌妍，藉兹足淘洗。
对瀑
作者：弘历
朝代：清
体裁：七言绝句

到处多吟对瀑诗，不同境亦各殊时。抑予别有会心者，迅水光阴阅若斯。
对瀑
作者：弘历
朝代：清
体裁：五言律诗

声是喧中寂，形从峙处流。岂知千古逝，堪使万缘收。谓动全含静，当春解作秋。松涛和石濑，意气总相投。
对瀑
作者：弘历
朝代：清
体裁：古风

婉娈草堂盘之阿，两间朴斲清无过。玻瓈窗对琳琅壁，上有飞瀑喷云窝。五音六律一以槩，轩庭虞陛原同科。两字垂绅向所泐，阅岁石上生烟萝。因思正笏魏公者，祗今其人何不多。
对瀑
作者：弘历
朝代：清
体裁：古风

对瀑之作不一足，却是诸作无同者。亦如振鹭落层岩，今流非是昔所泻。昔泻今流如是乎，谓异不可谓同愚。摐摐声色激石冷，洗尽万古人分疏。
对瀑
作者：弘历
朝代：清
体裁：古风

对瀑岁有吟，今秋尚阙写。凭栏眄振鹭，落落凌空下。潦尽沙滩露，流壮石峡泻。有本与无本，于斯可悟也。适从瀑源来，足底涓涓者。
对瀑
作者：弘历
朝代：清
体裁：古风

山中流水多，垂崖即为瀑。是瀑以何佳，佳在对我屋。振鹭难形容，哕凤非五六。前岁耳边音，摐摐无断续。
对瀑
作者：弘历
朝代：清
体裁：古风

山中非无泉，酾流率入地。因卑导以渠，垂崖数丈计。其下搆书舍，恍似香炉对。绨心去岁创，断手今年既。振鹭落檐间，�濈砰泠泌。曰色万象涵，曰声五音备。初念因之欣，继念因之愧。何如付苍岩，无营以为贵。
对瀑
作者：弘历
朝代：清
体裁：古风

山庄瀑盖不一足，而对瀑名独颜此。遥源来自千尺雪，到斯石梁垠厥趾。无咎永贞未失正，艮爻象固标微旨。蓄盈激怒乃发放，故其势雄弗可止。气盛短长无不宜，我亦因悟行文理。
对瀑
作者：弘历
朝代：清
体裁：古风

山罅乱泉多，引之即成瀑。爱此云间声，筑成石里屋。訇湱近窗牖，形容小珠玉。溅冬岂知凝，网月那可掬。消此片时閒，孰不云清福。
对瀑
作者：弘历
朝代：清
体裁：古风

得于目为视，得于耳为听。对之两具足，色声胥至清。摐摐挂崖水，安知此閒评。万古洗不尽，惟是人之情。
对瀑
作者：弘历
朝代：清
体裁：七言绝句

擘窠扁石镌垂绅，声色不动惟天真。分明昼锦记内语，中心藏之如此人。
对瀑
作者：弘历
朝代：清
体裁：五言律诗

明知源在处，引远顿殊观。讶似从空落，声犹带树端。其喧皆至寂，既听复宜看。底识秋来对，音中增峭寒。
对瀑
作者：弘历
朝代：清
体裁：古风

昨夜秋雨飞千山，湢湱飒沓喧冈峦。隔窗檐溜已落瀑，真瀑翻在想像间。今朝快霁澄浮烟，是声皆寂惟瀑悬。乃知幻者有作歇，何如真者恒当前。我每对瀑率得句，欣兹会心有别趣。四柱虚亭百尺崖，让他常住无来去。
对瀑
作者：弘历
朝代：清
体裁：七言绝句

本是香山桥底水，引来曲注落云端。为斋岩下开窗对，便讶康王谷口看。
对瀑
作者：弘历
朝代：清
体裁：七言律诗

漫数香垆复吕梁，绅垂万仞辟鸿荒。侈声嫌柞弇声郁，玉色犹温雪色凉。无间断惟赴溪勃，有形容亦隐烟光。诗人南国多雕缋，仙境伊谁合品详。
对瀑
作者：弘历
朝代：清
体裁：五言律诗

瀑水当窗见，声奇色亦奇。讵云娱视听，真可澹神思。琴筑方斯小，烟霞护则宜。前年领趣际，一刻未移时。
对瀑
作者：弘历
朝代：清
体裁：五言律诗

虚亭临崎岸，�濈落湍流。千涧初过雨，四窗飒似秋。花香红锦乱，树密绿云稠。欣遇多殊状，新题触兴投。
对瀑
作者：弘历
朝代：清
体裁：七言绝句

虚窗对瀑置玻瓈，声益清泠色益凄。岂独视听出物表，亦欣俯仰合天倪。
对瀑
作者：弘历
朝代：清
体裁：古风

贮水成方池，池乃冬前涸。引泉作飞瀑，瀑自冰中落。映窗垂玉绅，羃岩展珠箔。清听惬静眺，繁会入萧寞。无斁此欣凭，有源别兴托。
对瀑
作者：弘历
朝代：清
体裁：七言绝句

飞落崇峦不计层，蒸为云气带崚增。如斯声色摐摐地，涤尽根尘独尔能。
对瀑·其一
作者：弘历
朝代：清
体裁：七言绝句

山泉原引自香山，今日飞流势益潺。万事都缘天假力，敕几遑敢怠其间。
对瀑·其一
作者：弘历
朝代：清
体裁：七言绝句

香垆漫拟是耶非，擘峡雄流怒激矶。明识香山桥下者，到斯却是半空飞。
对瀑·其一
作者：弘历
朝代：清
体裁：七言绝句

香山桥下一泓水，设法引来作瀑飞。因悟有为都是幻，识其真者息其机。
对瀑·其三
作者：弘历
朝代：清
体裁：七言绝句

春月田盘池上居，松泉仿佛此相如。濯清究属邻乎玩，乐矣频哉略惭予。
对瀑·其三
作者：弘历
朝代：清
体裁：七言绝句

昨者田盘千尺雪，石泉拊拂已看奇。兹来助以雨声壮，廿日流阴迅视兹。
对瀑·其二
作者：弘历
朝代：清
体裁：七言绝句

响争金玉韵无尽，流泻江湖势莫穷。对瀑诗原不一足，陈言却鲜一相同。
对瀑·其二
作者：弘历
朝代：清
体裁：七言绝句

晻濭之中瀑沫垂，一乎二也致然疑。设如弗向雨中对，那得当前启秘思。
对瀑·其二
作者：弘历
朝代：清
体裁：七言绝句

雨瀑较于泉瀑雄，爱看合相渺云空。斯须雨止泉仍落，定弗定间究弗同。
对瀑·其四
作者：弘历
朝代：清
体裁：七言绝句

壁间题句已为多，景固云同兴异科。自笑蓦然逢杜老，赋诗之问答如何。
对瀑三叠前韵
作者：弘历
朝代：清
体裁：五言绝句

山为道人骨，瀑即地仙髓。小对两相忘，无物可持洗。
对瀑三章·其一
作者：弘历
朝代：清
体裁：七言绝句

从来性与瀑为宜，不可无言恝去之。短什长吟泐昔日，聆声睇色又斯时。
对瀑三章·其三
作者：弘历
朝代：清
体裁：七言绝句

风为宫徵雪为涛，一例田盘气韵豪。春仲夏初经两月，由来不隔半丝毫。
对瀑三章·其二
作者：弘历
朝代：清
体裁：七言绝句

昌黎文里示前旌，不得其平物则鸣。试看飞流触石下，有何施设有何情。
对瀑三首·其一
作者：弘历
朝代：清
体裁：七言绝句

今岁香山分外青，山泉水壮落鸣霆。热河观及田盘听，合相斯参声与形。
对瀑三首·其一
作者：弘历
朝代：清
体裁：七言绝句

从来对瀑有诗徵，此处香山亦绝胜。细听今朝音似壮，悟因昨雨助之能。
对瀑三首·其一
作者：弘历
朝代：清
体裁：七言绝句

对瀑由来必有诗，有诗而不费多思。试看窗外垂垂者，所以摐摐能者谁。
对瀑三首·其一
作者：弘历
朝代：清
体裁：七言绝句

昨日为陈今日新，凭窗对瀑岂云频。譬之昨日扫尘竟，今日宁辞再扫尘。
对瀑三首·其一
作者：弘历
朝代：清
体裁：七言绝句

每来对瀑必吟诗，恐以频仍芜有辞。欲罢不能犹点笔，今声思岂昔声思。
对瀑三首·其一
作者：弘历
朝代：清
体裁：七言绝句

淡为其色静为喧，洗涤尘心了不烦。既已知然应默去，垂绅笑我此多言。
对瀑三首·其一
作者：弘历
朝代：清
体裁：七言绝句

玉乳原从石罅出，爱斯振鹭落云端。虽然此彼分甲乙，却昨山桥足底看。
对瀑三首·其一
作者：弘历
朝代：清
体裁：七言绝句

香山桥底引来源，忽泻崇冈势若奔。高下之殊强弱异，怵哉吾敢恃君尊。
对瀑三首·其三
作者：弘历
朝代：清
体裁：七言绝句

一时走笔得三章，目色耳声已足偿。不必骋妍微笑去，留其馀兴待山庄。
对瀑三首·其三
作者：弘历
朝代：清
体裁：七言绝句

三年小别一朝对，岂不怡然契性灵。忽忆捷章仍未到，片时那得获心宁。
对瀑三首·其三
作者：弘历
朝代：清
体裁：七言绝句

园人常慎节宣流，水足今年耤蓄收。可识三番膏泽好，新耕昨见略消愁。
对瀑三首·其三
作者：弘历
朝代：清
体裁：七言绝句

声入耳而形入目，泠泠洒洒总清机。谁云耳目为心役，反视听斯道可希。
对瀑三首·其三
作者：弘历
朝代：清
体裁：七言绝句

声如雄放静为用，色似离奇淡是宗。昨岁今时原不隔，谁云七字始相逢。
对瀑三首·其三
作者：弘历
朝代：清
体裁：七言绝句

飞泉石畔泐垂绅，突兀安来万古春。写出欧阳昼锦记，立朝絜矩望其人。
对瀑三首·其三
作者：弘历
朝代：清
体裁：七言绝句

�濈湍流拂峡飞，曰声曰色两争威。吟成七字寂然坐，却合斯来静者机。
对瀑三首·其三
作者：弘历
朝代：清
体裁：七言绝句

�瀑湍流屹�间，是声是色别之艰。何如付与空山去，千古饶他对以閒。
对瀑三首·其二
作者：弘历
朝代：清
体裁：七言绝句

今岁山泉胜往年，轧輣百道淢崖巅。源头司者犹靳放，出纳吝之笑合然。
对瀑三首·其二
作者：弘历
朝代：清
体裁：七言绝句

嘈嘈切切下高悬，白傅诗中大小弦。怪彼未曾对瀑用，琵琶岂古乐音传。
对瀑三首·其二
作者：弘历
朝代：清
体裁：七言绝句

扫尘之喻非为创，自是恒言耐可思。设曰心尘应扫却，瀑云舍我更资谁。
对瀑三首·其二
作者：弘历
朝代：清
体裁：七言绝句

有色分明更有声，擘崖敫靃满前呈。问谁为视谁为听，欲笑田畴艰置评。
对瀑三首·其二
作者：弘历
朝代：清
体裁：七言绝句

耳为听复目为观，观听谁为是两端。莫怪声形纷诱我，我忘耳目诱斯难。
对瀑三首·其二
作者：弘历
朝代：清
体裁：七言绝句

茷骫林枝锁巘稠，擘开一道汞银流。从无对瀑默去理，淡以沃来静以酬。
对瀑三首·其二
作者：弘历
朝代：清
体裁：七言绝句

设曰今原较昔殊，试看涧际水流乎。淙淙弗断千年韵，彼不迁宁改对吾。
对瀑三首·其二
作者：弘历
朝代：清
体裁：七言绝句

香山桥下流来水，乍作山阳垂瀑飞。高下地殊势悬绝，立身可弗审其依。
对瀑二首·其一
作者：弘历
朝代：清
体裁：七言绝句

偏幡练影随风飏，上下鉴光与日明。却是依然落崖水，今朝忽尔作秋声。
对瀑二首·其一
作者：弘历
朝代：清
体裁：七言绝句

对瀑从来无默去，岂辞得趣可忘言。色为飞白动中静，形是湔尘寂外喧。
对瀑二首·其一
作者：弘历
朝代：清
体裁：七言绝句

飞流百尺挂前楹，弗洗而看几席清。两岁未闻云外响，一时原是耳中声。
对瀑二首·其一
作者：弘历
朝代：清
体裁：七言绝句

飞落云岩赴石溪，康王帘谷讶堪齐。才经一月两对瀑，今昨如流视此兮。
对瀑二首·其二
作者：弘历
朝代：清
体裁：七言绝句

本是香山桥底来，盈科到此落崔嵬。激行搏跃奚关彼，就下试观水性哉。
对瀑二首·其二
作者：弘历
朝代：清
体裁：七言绝句

素心于此最相宜，净几明窗又值兹。觅色寻声浑不可，祗应默坐两忘之。
对瀑二首·其二
作者：弘历
朝代：清
体裁：七言绝句

輣轧奔腾有是乎，色声无定若为图。明知引自香山脚，略改观斯意迥殊。
对瀑二首·其二
作者：弘历
朝代：清
体裁：七言绝句

飞峡龙拿雪浪皑，等閒应讶九天来。瀑源适甫缘谷降，因识原淙脚底才。
对瀑六韵
作者：弘历
朝代：清
体裁：五言排律

飞瀑我常对，所欣对以冬。挂来冰箸簇，流处气机浓。从识根源远，不迁节令逢。微闻声飒沓，略戢势涓淙。落涧鹿猜饮，入池鱼罢喁。洗头宜玉女，应律逮黄钟。
对瀑再叠前韵
作者：弘历
朝代：清
体裁：五言绝句

飞瀑恒面壁，不言真得髓。绮言迩觉多，合以摐摐洗。
对瀑叠前韵
作者：弘历
朝代：清
体裁：古风

石缝飞振鹭，仙浆复道髓。今昔了不隔，那有尘心洗。
对瀑四叠前韵
作者：弘历
朝代：清
体裁：五言绝句

于此悟道源，石皮泉则髓。复笑涉多言，水那以水洗。
对瀑四首·其一
作者：弘历
朝代：清
体裁：七言绝句

从来对瀑率吟诗，亦不频烦袭旧词。我与瀑如有良约，瀑应我笑费多思。
对瀑四首·其一
作者：弘历
朝代：清
体裁：七言绝句

对瀑处难屈指数，处无不对瀑留诗。瀑如常乃诗境异，知瀑应嗤多费辞。
对瀑四首·其一
作者：弘历
朝代：清
体裁：七言绝句

架壑梯峦引流水，到斯数仞落岩隈。适从知乐濠边立，知自淙淙脚底来。
对瀑四首·其一
作者：弘历
朝代：清
体裁：七言绝句

清声静色最宜诗，恰好今朝复对斯。万事要当知其本，知从千尺雪来之。
对瀑四首·其一
作者：弘历
朝代：清
体裁：七言绝句

观水曾闻观在澜，平流飞落顿殊看。恰如风有雄雌喻，宋玉应云此一般。
对瀑四首·其一
作者：弘历
朝代：清
体裁：七言绝句

雨中万涧无非瀑，晴里方知瀑有殊。偶对不生分别想，依然去岁此声乎。
对瀑四首·其一
作者：弘历
朝代：清
体裁：七言绝句

香山桥下来步下，到此峰头望举头。虽曰高低无定所，炽然分处望飞流。
对瀑四首·其三
作者：弘历
朝代：清
体裁：七言绝句

动为砏汃静为渟，动静何曾有定形。太古未成名象际，耳堪称视目堪听。
对瀑四首·其三
作者：弘历
朝代：清
体裁：七言绝句

引自香山斯是假，对如匡阜彼为真。彼真乃幻斯假实，炙毂谁能辨主宾。
对瀑四首·其三
作者：弘历
朝代：清
体裁：七言绝句

求平处亦岂虚语，施政临民总合当。瀑者文从水之暴，偶宜观耳讵宜常。
对瀑四首·其三
作者：弘历
朝代：清
体裁：七言绝句

洗尽十方三界尘，真声真色一空真。飞鱼直上云霞表，羞煞便嬛善钓人。
对瀑四首·其三
作者：弘历
朝代：清
体裁：七言绝句

湓流砏汃态何如，古画奇文或似诸。丈室雅堪契静赏，遥遥奚必忆匡庐。
对瀑四首·其三
作者：弘历
朝代：清
体裁：七言绝句

蜃窗相对坐而看，色是真空声是寒。太白炉峰虽胜此，望三千丈费遐观。
对瀑四首·其三
作者：弘历
朝代：清
体裁：七言绝句

都识石刚而水柔，云根擘处泻洪流。水刚疑似石柔矣，转语问谁能著不。
对瀑四首·其二
作者：弘历
朝代：清
体裁：七言绝句

万磈碐碐谁为堆，倏看振鹭划峰来。石坚水脆天然理，坚脆倒施讶异哉。
对瀑四首·其二
作者：弘历
朝代：清
体裁：七言绝句

昔岁瀑非今岁瀑，今年人是昔年人。是非今昔都权置，輣轧声中己酉春。
对瀑四首·其二
作者：弘历
朝代：清
体裁：七言绝句

水乐中宫还中商，满心清泚满眸凉。沦涟上下光无定，激楚音中送夕阳。
对瀑四首·其二
作者：弘历
朝代：清
体裁：七言绝句

溪阁凭来千尺雪，彼平流此乃悬流。若论目自悬为胜，而我心惟平处求。
对瀑四首·其二
作者：弘历
朝代：清
体裁：七言绝句

银龙擘峡落层隈，势甚离奇响甚䝇。如此难图难咏状，香山寺下引将来。
对瀑四首·其二
作者：弘历
朝代：清
体裁：七言绝句

飞流明示有高低，却以不齐示大齐。悟得南华章第二，由来振鹭即醯鸡。
对瀑四首·其二
作者：弘历
朝代：清
体裁：七言绝句

高下田盘磈石多，擘开银峡落岩阿。不应拟议人间世，天上星中拖绛河。
对瀑四首·其四
作者：弘历
朝代：清
体裁：七言绝句

不宫商却中宫商，漫议毛诗漏一章。近谱全经携以对，谓相当抑弗相当。
对瀑四首·其四
作者：弘历
朝代：清
体裁：七言绝句

凭牖拈毫默搆思，片时四首促成词。倩伊落落摐摐者，空色色空一洗之。
对瀑四首·其四
作者：弘历
朝代：清
体裁：七言绝句

分明观色色原净，道是听声声不喧。此合无言片时坐，拈毫何事又多言。
对瀑四首·其四
作者：弘历
朝代：清
体裁：七言绝句

响钵聊成诗四首，不惟言景亦言心。并因岁月记辛亥，倏过白驹窗隙阴。
对瀑四首·其四
作者：弘历
朝代：清
体裁：七言绝句

对瀑由来必有诗，陈言务去戛难之。忽然欲问匉訇者，倩尔洗哉宜不宜。
对瀑四首·其四
作者：弘历
朝代：清
体裁：七言绝句

耳目曰根声色尘，漎漎落处底为因。山泉独得全提句，一与洗之忘假真。
对瀑四首·其四
作者：弘历
朝代：清
体裁：七言绝句

藉甚天浆玉女斟，渤砯净涤世间音。去年秋杪山庄对，满耳清听直到今。
对瀑放歌
作者：弘历
朝代：清
体裁：古风

避暑山庄曾对瀑，纵遥吾已探其源。静寄山庄亦有瀑，其源未可计里言。贞观遗迹晾甲石，是为小畜始入园。园外千溪复万涧，谁能一一穷灵根。落斜曲注势莫禦，雄排戛击交腾奔。遂至草堂擘崖出，香炉紫烟为仲昆。抑又闻之星宿海，其源乃在银河存。视此近远更何若，一笑掷笔皆戏论。
对瀑漫成四首·其一
作者：弘历
朝代：清
体裁：七言绝句

源自香山桥下放，中人提闸应官差。一时奔走喧呼急，却笑香垆亦有乖。
对瀑漫成四首·其三
作者：弘历
朝代：清
体裁：七言绝句

亦垂振鹭亦云端，假藉为之当实观。却忆月前千尺雪，假斯实彼合齐看。
对瀑漫成四首·其二
作者：弘历
朝代：清
体裁：七言绝句

此从低讶落头上，向在高知流脚根。因悟世间雏吓者，大都应畏识根源。
对瀑漫成四首·其四
作者：弘历
朝代：清
体裁：七言绝句

乍闻訇若继铿如，已自雄声觉逊初。四首促成因便去，恐妨一往落无馀。
对画亭
作者：弘历
朝代：清
体裁：七言绝句

一川飒沓落秋风，四座清凉照碧空。月户团圞直北望，是谁写出广寒宫。
对画亭
作者：弘历
朝代：清
体裁：七言绝句

不问四家及六法，爱看林态与峰姿。迎人苍翠意无尽，正是夏山如滴时。
对画亭
作者：弘历
朝代：清
体裁：七言绝句

依旧窗开岞崿间，对来画嶂是冬山。林空峰瘦无点缀，绘事赢他落笔艰。
对画亭
作者：弘历
朝代：清
体裁：五言律诗

回廊延步入，一牖纳嵚岑。四季画情别，谁能粉本临。峰姿含霁景，树意作秋音。看取云閒处，悠然惬我心。
对画亭
作者：弘历
朝代：清
体裁：七言绝句

壁上圆窗纳景开，夏山如滴眄崔嵬。今朝讶合许浑句，风满楼知雨欲来。
对画亭
作者：弘历
朝代：清
体裁：五言律诗

山陡溪艰水，为亭跨上头。是谁经意想，亦尽得风流。有雨方成瀑，无风不作秋。丹青虽入妙，可许逐时投。
对画亭
作者：弘历
朝代：清
体裁：七言绝句

是画原恒对是亭，亭情画意两冥冥。多斯对者如凿窍，混沌因他太不宁。
对画亭
作者：弘历
朝代：清
体裁：五言律诗

是画非凡画，引诗每得诗。髯仙评句际，摩诘点毫时。六法不拘矣，五言那尽之。而兹相对处，祇以默为宜。
对画亭
作者：弘历
朝代：清
体裁：七言绝句

暮霭朝岚无定态，秋来夏去有恒期。欲赢般礴儃儃者，那便丹青能尔为。
对画亭
作者：弘历
朝代：清
体裁：五言律诗

曰画画不若，是亭亭鲜同。真饶气与韵，岂在绿和红。涧落峰头雨，窗含谷口风。艺林多作者，似此孰能工。
对画亭
作者：弘历
朝代：清
体裁：七言律诗

月户团圞不藉修，座中何异广寒游。四山飞翠云垂脚，一谷含凉树动头。极目总无尘可对，沃心惟有静为谋。展来画帧伊谁笔，王氏临平正晓秋。
对画亭
作者：弘历
朝代：清
体裁：七言绝句

朝霭夕岚无定形，岩枝涧叶有馀青。笑他倪范格犹泥，饶我山林笔具灵。
对画亭
作者：弘历
朝代：清
体裁：七言绝句

画帧悬来有是乎，气为神韵静为腴。所赢赵李倪黄者，春夏秋冬景各殊。
对画亭
作者：弘历
朝代：清
体裁：七言绝句

窗入千峰作画看，较于画更备多端。即如乍雨乍晴况，李马知他欲状难。
对画亭
作者：弘历
朝代：清
体裁：七言绝句

虚亭置牖糊云母，风月四时无尽藏。岚霭峰峦常变幻，可能如是笑倪黄。
对画亭
作者：弘历
朝代：清
体裁：七言绝句

诘屈回廊拾级登，云亭冰牖对崚嶒。营邱设此临虚坐，命笔应知亦绝胜。
对画亭口号
作者：弘历
朝代：清
体裁：七言绝句

去情底论得其神，深入精微迥出尘。读旧句全如读画，对之讶是七旬人。
对画亭口号
作者：弘历
朝代：清
体裁：七言绝句

常对佳山曰似画，及披名画谓如山。试将伯仲一言定，供揽四时此最闲。
对画亭口号
作者：弘历
朝代：清
体裁：七言绝句

拾级聊登更上层，月窗虚处对崚嶒。一声呦鹿来林下，元四大家画岂能。
对画亭口号
作者：弘历
朝代：清
体裁：七言绝句

曲转云廊得小亭，额题对画岂丹青。便教摩诘披真迹，未觉如斯悦性灵。
对画亭口号
作者：弘历
朝代：清
体裁：七言绝句

画者每为山水图，择宜率置小亭孤。此亭画里还画外，对处艰成答语乎。
对画亭口号
作者：弘历
朝代：清
体裁：七言绝句

疏不嫌稀密不遮，玻瓈虚朗胜窗纱。今朝朅尔逢秋雨，画意从新换米家。
对花有感
作者：弘历
朝代：清
体裁：七言律诗

绯桃破萼李含胎，冉冉韶光入眼来。两度花开人不见，百年人看花几回。漫言徐氏供渲染，岂数陈家会剪裁。春半东郊方待泽，栏边谁复命樽罍。
对荷
作者：弘历
朝代：清
体裁：七言律诗

武列分来外涧汪，温泉汇出内湖洋。由来二水即一水，那论彼良与此良。山影不妨隐秋早，沼华或致破冬芳。设如君子论其德，迟早之间此耐长。
对菊
作者：弘历
朝代：清
体裁：五言律诗

冷艳自婆娑，临芳意若何。那能论李白，乍可学东坡。入画元因净，宜诗底用多。倩谁天女散，一室俨维摩。
对雨
作者：弘历
朝代：清
体裁：五言排律

商羊舞碧空，绵雨滴疏桐。天地流和惠，乾坤解蕴隆。蜗盘涎作篆，蕉响叶抽筒。田陇回生意，农家庆岁功。先秋望有稔，后甲念无穷。岂不自怡慰，还增惕若衷。
对雨
作者：弘历
朝代：清
体裁：五言律诗

细洒复繁注，飘萧爽气浮。洗车真有雨，辞扇早知秋。池縠纹如叠，檐琴韵转悠。晚来云影散，更喜素蟾流。
对雨·其一
作者：弘历
朝代：清
体裁：七言绝句

洒空时作雨丝丝，润逼园林首夏时。倚槛静听搴幔望，声声色色总相宜。
对雨·其一
作者：弘历
朝代：清
体裁：七言绝句

迩日雨旸实称怀，思量大霈益为佳。南云忽布飞丰注，檐溜倾珠溅到阶。
对雨·其三
作者：弘历
朝代：清
体裁：七言绝句

数日未逾十日度，祈年恰似去年心。黍高稻下均含泽，茂对清和意倍钦。
对雨·其三
作者：弘历
朝代：清
体裁：七言绝句

日晅雨润恰胥宜，稻下黍高一例滋。颙祝绥丰如去岁，越因可冀越虔思。
对雨·其二
作者：弘历
朝代：清
体裁：七言绝句

卓午炎蒸不可当，翻盆片刻飒生凉。虚轩乍欲添衣坐，因识人情曷有常。
对雨·其二
作者：弘历
朝代：清
体裁：七言绝句

赪鱼出水群承沫，紫燕翻空竞掠珠。一例都含喜雨意，物犹如此况人乎。
对鸥舫
作者：弘历
朝代：清
体裁：七言绝句

临水阁斋似舫浮，凭栏常见浴閒鸥。自缘观物化机寓，相狎宁希隐者流。
对鸥舫
作者：弘历
朝代：清
体裁：古风

为斋近临湖，何不可名舫。更益云对鸥，亦不止鸥漾。春来湖波活，水族有千状。飞止任所便，夫谁挟弋向。冯生适其适，是即造物量。吾民艰遂硕，故用增惆怅。藉曰托高閒，小哉岂有当。
对鸥舫
作者：弘历
朝代：清
体裁：七言律诗

几架虚轩水裔临，过冬鸥雁聚冰浔。君王既得光辉借，江海何殊朋侣寻。白芷青蒲聊结望，寒芦衰柳是知音。对之位育廑吾勉，底论无心与有心。
对鸥舫
作者：弘历
朝代：清
体裁：五言律诗

喜新率厌故，室以舫为名。回雁高飞际，对鸥即景呈。有无心底论，潇洒趣堪评。翔翥任其性，夫何涉系情。
对鸥舫
作者：弘历
朝代：清
体裁：古风

昆明既宽廓，湖水自泱漭。有冻有弗冻，不齐齐以广。故致鸥雁类，过冬资安养。似识春意回，飞鸣乐和盎。溪亭喜对之，非舫而名舫。育物恰惬怀，吾闻诸易象。
对鸥舫
作者：弘历
朝代：清
体裁：七言绝句

水阔昆湖弗全冻，过冬鸥鸟任徘徊。似骄回雁相将语，何必劳劳费往来。
对鸥舫
作者：弘历
朝代：清
体裁：古风

湖上搆虚轩，依波与舫同。对鸥以名之，水鸟时相从。云盟及云狎，犹在形迹中。不如任其然，云水连长空。适哉翔翥间，何愁海上翁。
对鸥舫
作者：弘历
朝代：清
体裁：七言绝句

轩廊临水舫相同，解冻清波漾细风。祗拟鸥凫狎海客，不须书画学颠翁。
对鸥舫
作者：弘历
朝代：清
体裁：七言绝句

近岸溪亭号对鸥，经冬常见水禽留。徘徊似共回雁语，仆仆往来劳矣不。
对鸥舫
作者：弘历
朝代：清
体裁：古风

雁尚待春来，鸥有经冬住。湖宽不冻处，托此弗能去。溪亭名曰舫，恒挹沧浪趣。野鸥四时对，适然任翔翥。无心与有心，那更介其虑。
对鸥舫
作者：弘历
朝代：清
体裁：七言绝句

非舫居然冒舫名，风漪月滟俯昆明。野鸥飞集还飞往，问尔机从何处生。
对鸥舫有会
作者：弘历
朝代：清
体裁：古风

舟有时而名居，屋有时而名舫。可知名者实之宾，实犹无定名那有定状。敞轩临昆明，漪澜碧波漾。对鸥取其閒，鸥閒我无閒也谅。朝乾夕惕犹恐或懈弛，偶寓意耳于此敢心放。
寻云亭
作者：弘历
朝代：清
体裁：七言绝句

于耜将过举趾临，春山渐欲酿轻阴。谓云雨雪作胥可，利穑宁关漫浪寻。
寻云亭
作者：弘历
朝代：清
体裁：七言绝句

古松香护小亭芬，得径常从荟蔚分。深处湿衣看不见，强安名曰此寻云。
寻云亭
作者：弘历
朝代：清
体裁：七言绝句

寻亭遂至云深处，云与亭浑不可分。谢朓未知一合相，随山见说去寻云。
寻云亭口号
作者：弘历
朝代：清
体裁：七言绝句

既沾渥雨对晴欣，晒麦堆场功正勤。岂是无端来问景，今朝那肯重寻云。
寻云榭漫题
作者：弘历
朝代：清
体裁：古风

散闷步岸傍，遂至寻云榭。寻云有二义，五字言非诈。一为绿林深，入云喻假借。斯则缘畅游，非我所云者。一为望雨际，切盼云生夏。荟蔚跻天中，风随散而罢。寻之总未得，伫立愁以讶。
寻沿书屋
作者：弘历
朝代：清
体裁：五言律诗

寻绎黄家语，沿洄学海澜。用行说云敩，有术孟言观。讵在工章句，要于审委端。待当谢机政，枕葄沃心安。
寻沿书屋
作者：弘历
朝代：清
体裁：七言绝句

法宫那得无雕饰，书屋偏欣藻缋捐。插架芸编足佳味，大都知味在寻沿。
寻沿书屋口号
作者：弘历
朝代：清
体裁：七言绝句

水有源而木有本，讵当为学本源无。寻流沿委如从事，切我惟应在典谟。
寻沿书屋有会
作者：弘历
朝代：清
体裁：古风

耽书是宿缘，此语向爱之。自幼攻芸编，岂因老废斯。书屋待归政，遂以寻沿题。彼时当得閒，更可枕葄怡。沿流在溯源，尊闻无穷期。匪曰效武公，实觉念在兹。
寻题
作者：弘历
朝代：清
体裁：七言绝句

寻题得句旋移境，乘兴为书不择笺。若问山庄殊胜处，逢源左右总超然。
寻鹿
作者：弘历
朝代：清
体裁：五言律诗

麋毛毨且斑，秋气爽孱颜。挟矢堪寻麌，乘欙聊趁閒。虞无还获鹿，朋得并逢山。宁为肥鲜计，心存温故间。
寻鹿六韵
作者：弘历
朝代：清
体裁：五言排律

园内富麋鹿，寻踪遵�逵。步行常十里，手铳那双施。大泽深山处，习劳奋武为。旡虞自可耳，同往且卑之。所育戒多取，图餐岂藉斯。绳先具深义，乐此不为疲。
寿五弟和亲王五十寿辰
作者：弘历
朝代：清
体裁：七言律诗

星台太史报书云，邸第佳辰瑞霭氛。体似吹葭气方炽，算同刺绣线添纹。年齐蘧使对尼父，诗例髯仙寿邜君。掞藻谩称鹡鸰颂，惟怀敬业昔同群。
寿五弟和亲王四十寿辰
作者：弘历
朝代：清
体裁：七言律诗

灰飞缇室应书云，遐算添同刺绣纹。邸第良辰欣有庆，天伦至乐贵无文。樽持北斗倾红友，诗拟东坡寿卯君。从此每逢开帙岁，棣华歌继九如闻。
寿原任大学士龙翰傅先生八十初度
作者：弘历
朝代：清
体裁：七言律诗

光霁由来众式观，绛帷黄阁领儒冠。身名应拟济南伏，年德原同沛下桓。松鹤作朋还侑酒，孙曾绕膝合加餐。还丹益算何须藉，两字传经永不刊。
寿宁寺
作者：弘历
朝代：清
体裁：古风

山为仁者寿，地得一以宁。世出世间法，平等非径庭。净域多招提，随遇可憩停。习静亦云偶，忘物实未能。一仁而已矣，勉者王之贞。新葺宁寿宫，归政堪怡情。待以十年久，能乎听昊灵。
寿宁寺
作者：弘历
朝代：清
体裁：五言绝句

崖路入松青，给园峰作屏。金人无量寿，都以祝慈宁。
寿宁寺
作者：弘历
朝代：清
体裁：七言绝句

虚空万古静为寿，峰色四邻恒与宁。底事弗欣于此戚，前巡曾奉翟舆停。
寿宁寺得句
作者：弘历
朝代：清
体裁：七言律诗

寿宁宁寿文义一，预葺菟裘娱老丁。丙岁来兹偶会意，壬年如是未殊形。耄龄不拟重涉远，暇日何妨且静停。昔以十期今剩四，承恩近矣仰圆灵。
寿庄亲王七十诞辰
作者：弘历
朝代：清
体裁：七言律诗

吾叔长吾十六岁，于今亦届古稀年。近尊行里无双老，阖藩卫中有数贤。友爱深承宗帝泽，引教回忆祖皇边。由来齿德光朱邸，恒藉仪型福寿绵。
寿承名篆六章歌
作者：弘历
朝代：清
体裁：古风

西湖刻印藏名山，淡扫白云鸟迹看。杏花春雨江南天，得鱼贳酒归家眠。潜虬飞鸿上下诠，图书数卷而已焉。
寿星院四景再叠苏东坡韵 其一 寒碧轩
作者：弘历
朝代：清
体裁：古风

钱塘太守叩禅扉，幸未金山输带围。有松有竹即契友，底学墨者著衲衣。惠勤惠思或可语，无须持戒觞还飞。逸兴摛藻不拘律，淋漓题壁休嫌肥。
寿星院四景再叠苏东坡韵 其三 观台
作者：弘历
朝代：清
体裁：五言律诗

有目观难止，如观目自宁。孰为宾及主，不出户和庭。圣水常拖白，高峰不改青。恒兹青白里，骋望悦清泠。
寿星院四景再叠苏东坡韵 其二 杯泉
作者：弘历
朝代：清
体裁：七言绝句

泉有名杯杯实无，有无名实幻如夫。东坡留得流风在，到此何妨试茗盂。
寿星院四景再叠苏东坡韵 其四 此君轩
作者：弘历
朝代：清
体裁：七言绝句

莫谓朝中少识人，吴僧颇足张吾军。至今传有寿星院，个个曾朋玉局君。
寿星院四景用苏东坡韵 其一 寒碧轩
作者：弘历
朝代：清
体裁：古风

寒是竹声籁拂扉，碧是竹色粗轮围。髯翁曾此一憩息，纶巾还著鹤氅衣。色空与翁本无体，尔时逸兴应遄飞。而何有识前生事，是谓刻帖徒增肥。
寿星院四景用苏东坡韵 其三 观台
作者：弘历
朝代：清
体裁：五言律诗

止舍乐斯定，观离苦自宁。语虽传白业，理亦契黄庭。二水常分碧，双峰不断青。弗同苏所悟，却似列之泠。
寿星院四景用苏东坡韵 其二 杯泉
作者：弘历
朝代：清
体裁：七言绝句

试问灵山泉有无，一杯宛尔睹兹夫。由来度在汝边耳，笑晋高僧尚见盂。
寿星院四景用苏东坡韵 其四 此君轩
作者：弘历
朝代：清
体裁：七言绝句

玉局真称个里人，兴酣吟笔扫千军。偶然赓韵促归辔，佳处留连戒在君。
寿祺皇贵太妃挽辞
作者：弘历
朝代：清
体裁：古风

吁嘻尘世间，流光一何疾。太妃享遐龄，亦复返天一。陈觞奠酒浆，泪自痛肠出。言念培育恩，余哀曷有极。曩余侍圣祖，孙行特蒙宠。承命煦妪余，太妃恩实重。孝养已无方，懿范获承奉。朝来观素幔，潸焉涕如涌。如涌涕难收，纷焉增百忧。忆余髫龄时，惟知梨栗求。太妃喜余敏，余疾太妃愁。淑灵侍皇祖，物化天同游。
寿萱堂
作者：弘历
朝代：清
体裁：五言律诗

到处有椒殿，冬温夏凊宜。来游忆前岁，奉幸又秋时。泉韵笙簧奏，山容锦绣披。欢欣何所愿，惟愿万千斯。
射
作者：弘历
朝代：清
体裁：五言律诗

三艺重朝家，身先语足嘉。群观各知勖，连中讵堪誇。漫拟聊消暇，因之早定遐。文恬永为戒，天贶荷无涯。
射
作者：弘历
朝代：清
体裁：七言律诗

射是朝家夙所长，承平游豫那宜忘。携来新附控弦部，驻此当年避暑庄。亲御矢弧聊示度，数颁币帛用旌良。树侯叠中休称颂，敬仰前猷敢不蘉。
射
作者：弘历
朝代：清
体裁：七言律诗

巡狩宁稽除授官，门前次第引来看。随材简职仍馀暇，以已先人与众观。弓燥手柔秋正好，侯空鹄揭月输团。髫龄回忆原兹地，屡中亲承仁祖欢。
射
作者：弘历
朝代：清
体裁：五言律诗

弁射我所喜，堪消夏日长。无争传矍圃，善教纪文皇。嘉荫延披爽，明庭引对扬。林园岂不乐，此乐寓无荒。
射
作者：弘历
朝代：清
体裁：七言律诗

弁射由来国俗称，时巡阅众每教仍。左支右诎斯观德，贯札穿杨讵炫能。所宝惟贤先正直，其争君子去骄矜。行宫驻节遑耽逸，祖烈煌煌勉继绳。
射
作者：弘历
朝代：清
体裁：七言律诗

泽国涂泥艰射堋，晴明是处得平陵。和门适可观群艺，破的休誇擅独能。敢以升平弛武备，讵忘弓矢是家承。不矜已亦课人职，慎酌权衡在劝惩。
射
作者：弘历
朝代：清
体裁：古风

燕角劲而柔，楚棘直且长。值此万几暇，学彼六艺良。风日散清淑，佳荫含微凉。虎贲三千人，抡才尽鹰扬。鹿正依法设，繁弱亦已张。观德诚在此，为仁良可方。伊余有会心，图治思兴唐。文皇譬脉理，慄慄怀几康。三复凛载舟，数载徒望洋。
射
作者：弘历
朝代：清
体裁：五言律诗

省方展休助，较射习勤劳。绳武心恒切，穿杨兴共豪。流星贯鹄的，满月引乌号。观德威仪秩，其争君子曹。
射
作者：弘历
朝代：清
体裁：七言律诗

离宫停跸多馀暇，每集亲臣射广场。德可观兮因以习，武虽偃矣未宜忘。清和节近迟行漏，杨柳风轻试浅凉。尽有邹枚属车后，载赓催进角弓章。
射
作者：弘历
朝代：清
体裁：五言律诗

胶干桦为饰，杨枝羽作翰。不须皮是主，因以德堪观。较武超群技，称觥洽众欢。同然思中的，祗为示人难。
射
作者：弘历
朝代：清
体裁：五言律诗

舣棹河滨早，抨弦弓手调。旅登皆有度，连中岂须骄。问俗来南国，诘戎重本朝。从行诸将士，慎尔励勤翘。
射兔
作者：弘历
朝代：清
体裁：古风

兔之大也不踰尺，十或五中已称贤。鹿之大也十倍兔，十亦不过五中焉。以鹿例兔其的易，应无虚发奚犹难。乃知难易在射者，的大心大失固然。虱如车轮理若是，禦寇奇语传精诠。僚丸秋奕匠石斲，皆其见针不见天。素位各有应尽事，唐虞未臻吾愧㫋。
射八韵
作者：弘历
朝代：清
体裁：七言排律

园门曰出入贤良，理事恒兹引对扬。多士惟殷斯吁俊，远夷兼值彼来王。绿签器使抡庶位，骍角亲弯试广场。志正体平力奚主，执专艺熟中还常。示之所尚倾心服，命以同为到手忙。讵止朝仪浃宴乐，要令庙略詟张皇。恬文嬉武夙为戒，祖制天庥敢不蘉。珥笔儒臣从纪盛，自予家法奉无疆。
射八韵
作者：弘历
朝代：清
体裁：五言排律

敕几协九经，量职授明廷。志敢懈耆定，治惟求永宁。大蒙胥列侍，中国式仪型。繁弱月规魄，四侯星写形。骲音鸣未已，鹄影落无停。擅巧非誇已，绥遐所适丁。由来重弓矢，庶以鬯声灵。赫濯于昭在，钦惟懿训听。
射熊
作者：弘历
朝代：清

寥萧玉宇拂秋风，掌样霜锋好射熊。却笑汉皇犹赤帝，空输女子是英雄。
射熊
作者：弘历
朝代：清
体裁：五言律诗

汉代传开馆，周诗叶弄璋。徒教劳土木，何有兆庥祥。攀树如生翼，飞翎早洞肪。羽林持以下，赐职励戎行。
射熊行
作者：弘历
朝代：清
体裁：古风

虞人来报熊咆林，佽飞亲率崇椒寻。倏眒群逐出丛樾，一箭要害洞中深。馥焉肆地目精散，封驼有力驮难任。复报翠微出其子，驻马掩搏观勇士。须臾子路入槛笼，手罴足羚宁虚揣。畜之虎圈暂贷生，平原不射非所拟。
射猎南苑即事·其一
作者：弘历
朝代：清
体裁：七言绝句

旭影曈昽射綵斿，虞旌初建趁中秋。马嘶平野金声肃，箭落轻莎露气浮。
射猎南苑即事·其七
作者：弘历
朝代：清
体裁：七言绝句

榆槐黄染野花殷，策渡时过水一湾。千朵青莲万章锦，却教人忆塞中山。
射猎南苑即事·其三
作者：弘历
朝代：清
体裁：七言绝句

靺鞈櫜鞬列羽林，当秋文囿偶经临。承平讵肯忘戎事，万户饥寒更愓心。
射猎南苑即事·其二
作者：弘历
朝代：清
体裁：七言绝句

增城门外接村坰，禾黍垂黄菜麦青。今日翠华凭赏处，要知忧思几番经。
射猎南苑即事·其五
作者：弘历
朝代：清
体裁：七言绝句

北红门里仲秋天，爽气游丝拂锦鞯。行过雁桥人似画，踏来芳甸草如烟。
射猎南苑即事·其八
作者：弘历
朝代：清
体裁：七言绝句

省耕省敛古曾闻，望处西成意亦欣。漫把丰年容易看，几多忧虑廑宵分。
射猎南苑即事·其六
作者：弘历
朝代：清
体裁：七言绝句

南苑宜秋宜猎时，禾香风满赤鸾旗。少年熟读相如疏，每至欢娱鉴在兹。
射猎南苑即事·其四
作者：弘历
朝代：清
体裁：七言绝句

翼翼堆场皆早稑，累累悬架足秋壶。豳风底用丹青笔，十里烟郊入画图。
射生手
作者：弘历
朝代：清

射生手，射生手，诸部人中无不有。抡其精者侍两傍，御弧中兽随获取。射生手，数近百，挟弓抨矢舒双翼。百人中必有一中，中则都称射生得。千二百骑围如轮，驱来悉率宴一人。百射那能必百中，弗中群怃中群颂。诘戎示度以己先，奚啻十目之所观，一节亦识为君难。
射罴
作者：弘历
朝代：清
体裁：五言律诗

鸷曾闻虎畏，色略较熊黄。跧伏惟窝集，规圆困猎行。千钧徒蚺䗊，一箭早踉跄。七萃休称颂，由来此亦常。
射虎川
作者：弘历
朝代：清
体裁：七言律诗

几度经川翘圣武，一经必一企神威。百年休养人烟富，此日山林兽迹希。力怯步撄鎗未试，心勤马射策曾挥。频诗岂为誇摛藻，家法钦垂永莫违。
射虎川
作者：弘历
朝代：清
体裁：五言律诗

射虎传尧迹，当年此御弧。久哉辟田野，远矣避于菟。李广诚卑耳，刘昆或诞乎。诘戎兼问政，此意实殷吾。
射虎川
作者：弘历
朝代：清
体裁：七言律诗

射虎当年圣迹留，于菟皮尚寺中收。昔疑此尚山林险，今则比看民户稠。百岁熙和致富庶，一心绳继敢优游。昨年秋狝神鎗用，无忝虔增家法脩。
射虎川
作者：弘历
朝代：清
体裁：七言律诗

西来圣迹仰依前，岭谷重经射虎川。榛薄鼠如真不啻，寺楼麟楦尚居然。三驱弧矢罢平野，万户耕桑遍大田。稍可弗孤前烈者，秋围一试示于阗。
射虎川遵长城岭而西绝壁嵌丹灌丛缬绿我皇祖西巡时射虎处也神武泉在其旁因成是什用志景钦
作者：弘历
朝代：清
体裁：七言律诗

丛莽荒榛霁霭凝，川经射虎仰威棱。孙权却笑为车怯，李广徒闻没石能。讵是雄矜一夫勇，由来圣有百灵凭。何人政致于菟避，到处农桑信可徵。
射虎行
作者：弘历
朝代：清
体裁：古风

围中报有虎负嵎，佽飞亲率往歼诸。隔谷白额欲潜遁，神鎗一发早中渠。惊避深林曳尾掉，迾骑前遮容远跳。金桃皮弓雕羽箭，凌秋风如饿鸱叫。馥然入其要害处，眈眈双目沦精曜。蔚皮载驼聊足欣，攘臂下车真可笑。
射虎行
作者：弘历
朝代：清
体裁：古风

虎圈养虎林丞守，官家备物无不有。饲以久徒费以多，殪之每试佽飞手。南苑殪虎宜何处，往例晾鹰台陈旅。虎鎗比肩立周阹，于菟欲避无去所。出柙莫问谁之过，曳尾那有猛风作。槛中积威约致然，马迁语固非虚播。弯弧偶亦射毙之，比孱兔耳何足奇。木兰昔乃真射耳，忆子布言今弗为。
射虎行
作者：弘历
朝代：清
体裁：古风

虞人来报虎负嵎，羽林亲率往毙诸。度冈绝壑不数里，榛丛早见藏于菟。铦鎗如雪周遭布，眈眈有猛无逃处。忽然挺走众辟易，欲往前山㨿深树。安吉骢如阚虎骝，籋云一策飞鸟愁。追奔肯使牛哀逸，夏服在右乌号柔。馥然中要只一矢，炳文高架驼峰紫。厄鲁齰舌颂威棱，笑谓今朝偶然耳。
射虎行
作者：弘历
朝代：清
体裁：古风

郁葱万木森亏蔽，豁开大泽天无际。朝岚忽捲崿峰烟，树色山光斗苍翠。初来沛里拜桥山，便涂较猎遵先制。雁行两翼围密合，貔旅八旗各标帜。泰平久经息兵革，进退号令习军事。日未移时肩已倦，他他饶获麋�类。乍见白额出林丛，鼻头出火人思刺。期门佽飞骤骅骝，驱之草浅平川地。四围重排雪锋鎗，负嵎空忆难回避。唐弓夏箭出櫜鞬，命中已决眈眈眦。讵与汉将思争勇，历艰祖训期无愧。耳食书生未目睹，横议涉险鲜防备。我笑羽林备过多，壹发于菟却先毙。
射虎行
作者：弘历
朝代：清
体裁：古风

风生丛薄于菟驰，避人窜伏耽旁窥。羽林多有射生手，隔川命中曾无遗。仆姑一发那藉再，哆吻闯首陈横陂。据险出奇复不惧，咆哮白额如视狸。斩将夺旗有若此，卞庄李广非所知。
射雁
作者：弘历
朝代：清
体裁：五言绝句

弯弓射雁行，雁落弓犹满。无能笑虞人，底事高张䍐。
射鹿行
作者：弘历
朝代：清
体裁：古风

金飔猎猎吹旌旗，秋狝试合平原围。平原有鹿硕且肥，呦呦母子相追随。虞人甸人争逐之，小鹿跳跃虽无知，老鹿顾复独含悲。念彼物类犹仁慈，爰命解网任远驰。匪余小惠拯其危，物亦有伦人胡遗。呜呼射母不射子，明帝虽贤全半美。
射�
作者：弘历
朝代：清
体裁：五言律诗

春甸绿茵芊，爰爰跃伏跧。不无犹喜猎，聊尔试抨弦。获七宁须久，中双那数连。成诗吟马上，彷佛卅年前。
将举大雩之祭进宫斋戒
作者：弘历
朝代：清
体裁：古风

廿日三进宫，忧劳廑民瘼。方社及方泽，恳祷应未符。计穷力已竭，敢虔举大雩。彻悬屏丝竹，减膳用菜蔬。思过冀回天，返躬惟责吾。紫禁夏日长，徬徨靡所如。
将之盘山驻跸汤泉行宫作
作者：弘历
朝代：清
体裁：七言律诗

耆定伊犁车甲韬，峤山左右惠同叨。扈行俾识朝家制，大阅兼陈士气豪。垂拱待参讵非逸，觐扬永勖敢辞劳。问安启跸初程近，兴引烟宫一染毫。
将军兆惠富德差乾清门侍卫来请安诗以赐之
作者：弘历
朝代：清
体裁：七言绝句

数年万里未为遥，遥在将逢隔五朝。却为劳仪待旋跸，如三秋念转无聊。
将军公明瑞及领队大臣都统扎拉丰阿护军统领观音保灵榇至京亲临奠酹即事成什
作者：弘历
朝代：清
体裁：七言律诗

全师原是出蛮陬，何事三臣命独休。被阻棱棱耻生返，捐躯赫赫永名留。殿军无愧孟之反，陨节同如赵庆州。故里榇归临奠酹，酒杯酾尽泪还流。
将军公明瑞挽诗
作者：弘历
朝代：清
体裁：古风

蛮结之捷鼓勇进，孤军深入心牵萦。屡催继援竟弗援，偾辕驽马诚堪惊。然犹因粮剿猛密，计当两路兵合并。谁料援师竟避贼，强弩末被鲁缟轻。蜂屯蚁杂截归路，将军体恤诸孱兵。携数勇士独殿后，不虞中要害命倾。嗟哉捐躯因为国，痛惜如失股与肱。双忠双烈及双义，三逢斯四何为情。要当专祠表勋迹，俾尔千古存如生。恨缅事益难中止，雪仇大举期功成。
将军塔尔岱久著勤劳养年私第今闻朕出口行围不辞劳瘁而来诗以赐之
作者：弘历
朝代：清
体裁：七言律诗

百战归来矍铄身，凌烟姓氏竟谁伦。养閒合适林中趣，怜尔仍随辇后尘。赫奕虎符叨宠旧，辉煌竹简纪功新。为询阅历疆场事，几度闻之廑念频。
将军鄂辉等奏廓尔喀归顺实信并班师回藏事宜诗以志事
作者：弘历
朝代：清
体裁：七言律诗

偏师安藏匪佳兵，迟就都缘阻雪程。我往彼逃昨曾虑，畏威怀德既归诚。底须扫穴穷大武，申命防边奠众氓。徐俟陪臣奉表至，画筹又幸释心怦。
将军鄂辉等奏报收复宗喀济咙聂拉木等处廓尔喀悔罪乞降归顺信至诗以志事
作者：弘历
朝代：清
体裁：七言律诗

偏师护藏匪佳兵，雪阻军邮盼信怦。次第番边俱已复，畏怀远部自归诚。彼之屈抑原为雪，予也劝惩付以明。归顺不因耀黩武，启衷天贶凛持盈。
将军阿桂副将军明亮奏报攻获贼碉战胜各情形诗以志事
作者：弘历
朝代：清
体裁：七言排律

讨罪复仇重整师，羽林黑水简熊罴。到齐甫报发征纛，自蜀欣看至捷旗。西路两朝据鄂什，南军连日克丹思。那忘昨岁艰如彼，孰谓今番迅若兹。趱拉易为原逆料，促浸如故尚迟疑。众兵鼓勇斯宜耳，诸将戒盈仍训之。赐恤奖功施次第，莫遗无滥慎参差。伫当二竖成擒日，始得吾心略慰怡。
将军阿桂奏报克复美诺诗以志事
作者：弘历
朝代：清
体裁：七言律诗

收复小金原意料，似兹迅速不期中。讵因事顺或满志，尚以贼逃未惬衷。奖绩并教予优叙，乘机还励奏肤功。先声讨逆军威振，谅彼游魂计亦穷。
将军阿桂奏报大兵攻克喇穆喇穆山梁及日则了口诗以志事
作者：弘历
朝代：清
体裁：古风

色淜普克固可进，喇穆喇穆转在后。山梁上有贼战碉，直进仍虞彼掣肘。我兵相势分营围，而匪聚徒亦严守。惟彼峰尖两大碉，肋崖如削猿难走。以故贼不甚堤防，得此斯为踞其首。扼吭拊背则无难，捣虚抵隙或堪取。分兵路路各进攻，别选精锐登峰嵝。峭壁直上千仞高，以顶继踵翼为手。须臾遂克两战碉，贼众尽歼无一漏。其馀各碉虽力拒，我围益坚鱼在罶。贼知难拒尽弃遁，我兵追戮多僵仆。乘胜勇气百倍增，并即克日则了口。是役诸将皆用力，而海兰察功最右。相机取逊克尔宗，伫待捷音奏囊剖。
将军阿桂奏报收复小金川全境诗以志事
作者：弘历
朝代：清
体裁：古风

事之将难上峻山，事之将易下顺水。旬日全定小金川，幅员五百有馀里。回思六月偾事时，猖獗贼亦迅若此。一朝失亦一朝得，天道好还原定理。整兵直进讨促浸，雪岭险滑仍如彼。拟欲持以久困之，复虑师老致委靡。贾勇及锋而用壮，一月三捷心焉企。我非黩武愿佳兵，挞伐由来不得已。
将军阿桂奏报攻克康萨尔山梁碉寨木城诗以志事
作者：弘历
朝代：清
体裁：古风

自克默格尔山梁，满拟即递平贼信。侵寻待之逾两月，密拉噶拉兵仍顿。盖缘已扼贼门户，因以死守防益慎。彼处跬步无非山，石剑蚕丛允难进。于康萨尔筑碉寨，弗遣馀力据险峻。嘉哉我将及吏卒，敌忾同志众积恨。拔彼鹿角越彼濠，直逼碉根登奋迅。坚垒深窖一时摧，大鞣大膊不遗慗。三日歼贼二百馀，遂夺山梁高万仞。石碉凡十木城四，近碉寨卡全收尽。齐心努力悦以怜，普赉特旌夫岂靳。勒尔策依筹即�，迅雷不及掩耳震。譬如破竹已裂节，其解自当速迎刃。事半功倍岂期然，为山九仞惧尤甚。伫俟红旌报大捷，竭诚惟吁天助顺。
将军阿桂奏报攻克木思工噶克丫口等碉栅诗以志事
作者：弘历
朝代：清
体裁：古风

自报克获康萨尔，顿兵三月未能进。虽时斩剿贼小创，以近巢穴守愈峻。定计两路为夹攻，宜喜下压乘其衅。精兵既益调遣定，爰趁天晴入奋迅。丫口为贼境咽喉，未因宜喜潜抽引。而我将卒鼓敌忾，直冒烟火无回吝。三面险碉一时夺，自此径进势应顺。西路捷实赖天佑，更称望见北路近。得楞碉卡已攻获，萨克萨谷下一瞬。一日可收三年功，伫待明亮报实信。
将军阿桂奏报攻克科布曲索隆古山梁等处碉寨即期迅捣贼巢诗以志事
作者：弘历
朝代：清
体裁：七言律诗

西里剋来逮一月，贼巢近复阻山梁。索隆古据建瓴势，噶喇依频覆卵殃。冒险冲锋资众力，除凶助顺赖天庆。红旗早晚其将至，益切中宵盼不遑。
将军阿桂奏报攻克罗博瓦山碉痛歼贼众相机进剿诗以志事
作者：弘历
朝代：清
体裁：古风

罗博瓦最高，四峰互围拥。危石锁岩岈，冰岩滑巃嵷。贼�要门户，死守弗开空。然势在必取，将军申戒董。八旗子弟兵，其中多将种。心既坚忠义，力倍加拳勇。偏伍与弥缝，部署劳洞洞。夜发晓将及，贼聚拒冲涌。据高直下�，我师屹弗动。待其近至前，持满无不中。绿旗及土练，激励均跃踊。履险如席平，腾高拟鸟翪。刀矛短兵接，贼败不旋踵。陇种奔案角，惃踉逃穴孔。两日剋八碉，廿六卡获冗。贼巢斯已近，一鼓期收总。然予更有思，好生承天宠。逸德玉石焚，佳兵诫宜奉。渠魁所弗赦，胁从实懵懂。晓之令归命，倒戈或阴拱。诛杀既弗亟，成功庶速巩。寄谕相咨诹，慎事惟虔竦。
将军阿桂奏报攻克菑则大海昆色尔山梁并拉枯喇嘛寺等处诗以志事
作者：弘历
朝代：清
体裁：七言律诗

勒围望见阻巴占，绕路进攻兵出潜。腾石攀林越沟底，屯蜂附蚁上碉尖。百馀处尅穷巢近，三日力殚群贼歼。将卒一心同效荩，可嘉并与可怜兼。
将军阿桂奏报攻克西里第二峰期相机进剿情形诗以志事
作者：弘历
朝代：清
体裁：七言排律

勒围克后逾三月，西里当前限几峰。近穴咽喉贼固守，截碉寨栅我横冲。分兵合队皆中要，下压上批都砺锋。纵火因风天助顺，登峦乘夜众摧凶。遂能据险成殊绩，将更相机蒇伟庸。伫俟红旗朝夕至，永消蛮触靖巴賨。
将军阿桂奏报攻克该布达什诺大木城及色淜普下各碉并焚烧格鲁瓦角寨落诗以志事
作者：弘历
朝代：清
体裁：七言律诗

制胜出奇资帅略，克碉歼贼不崇朝。三军敌忾诚均笃，二将宣猷绩独超。事逮半功将逮倍，勇宜鼓志不宜骄。勖哉伫企红旗报，紫阁重开姓氏标。
将军阿桂奏报攻克逊克尔宗诗以志事
作者：弘历
朝代：清
体裁：古风

逊克尔宗贼要害，攻之数月未能克。绕隙因据默格尔，反出其后期必得。我后彼彼亦后我，故悉力守聚群贼。康萨工噶虽屡剿，仍拚死拒碉中匿。噶尔丹庙既已获，勒围巢穴近咫尺。置此于后终非计，分兵首尾俾受敌。偏伍弥缝未可施，仰攀侧越手为翼。冒雾突冲进丫口，火攻短兵各尽力。或斫寨门或越墙，贼不能支遂奔北。木城石碉获数十，一岁之功成顷刻。是役固藉众鼓勇，副将军实丰升额。锡名继勇继乃祖，国之荩臣绵世德。
将军阿桂奏攻克勒乌围贼巢红旗报捷喜成七言十首以当凯歌·其七
作者：弘历
朝代：清
体裁：七言绝句

一破贼巢飞骑驰，未遑详悉尽陈之。将军宣力应优赐，先示端倪加勉宜。
将军阿桂奏攻克勒乌围贼巢红旗报捷喜成七言十首以当凯歌·其二
作者：弘历
朝代：清
体裁：七言绝句

七千里外路迢遥，向十馀朝兹八朝。可识众心同一志，嘉哉行赏自宜昭。
将军阿桂奏攻克勒乌围贼巢红旗报捷喜成七言十首以当凯歌·其五
作者：弘历
朝代：清
体裁：七言绝句

红灯一点引红旗，顷刻行营人尽知。旧部新藩同贺喜，古来报捷可如斯。
将军阿桂奏攻克噶喇依贼巢红旗报捷喜成凯歌十首·其三
作者：弘历
朝代：清
体裁：七言绝句

三穴犹延一月馀，六军奋勇岂饶渠。周遭火器炽攻处，早烂区区釜底鱼。
将军阿桂奏攻克噶喇依贼巢红旗报捷喜成凯歌十首·其十
作者：弘历
朝代：清
体裁：七言绝句

流离此日穴巢倾，耆定从兹可罢兵。歌凯莫教容易听，五年功幸一朝成。
将军阿桂奏攻克噶喇依贼巢红旗报捷喜成凯歌十首·其四
作者：弘历
朝代：清
体裁：七言绝句

旬馀栈驿八朝至，一片旗红万马飞。夹路群番喜且惧，国之庆也国之威。
将军阿桂等奏报攻占默格尔山梁并夺碉杀贼情形诗以志慰
作者：弘历
朝代：清
体裁：七言律诗

逊克尔宗贼门户，攻馀两月未能开。因教绕道乘其隙，遂得登峰歼厥魁。荣噶八当应弃守，勒围噶喇速成摧。诸臣努力怜为慰，朝夕红旗望报来。
将取路霸州视永定河恭送皇太后车驾还宫之作
作者：弘历
朝代：清
体裁：五言律诗

水猎博慈欢，春池极畅观。又将遵甸陆，为复阅桑乾。简众清前跸，归途奉大安。吉祥云拥处，直北帝都看。
将命驾塞上行围临静安庄酹酒
作者：弘历
朝代：清
体裁：古风

人情叹鲜恒，时运有兴歇。日远岂期然，偶来怆心窟。三杯未此酹，两月过已忽。那堪值凛秋，行秋驾将发。前岁景目前，变故一何卒。别恨赋难穷，独宿塞山月。
将往徐州阅河命简亲王奇通阿率众护卫皇太后先至山东灵岩行宫驻跸减从登途八韵纪事
作者：弘历
朝代：清
体裁：五言排律

禹迹久湮废，尧灾每大投。汉曾通钜野，宋已赋黄楼。近岁益淤垫，乘时欲酌筹。安舆遵故路，减从指徐州。永逸诚无术，预防要有谋。策谁陈贾让，佑独吁阳侯。所恃茭兮楗，还虞伏与秋。未观愁弗置，观亦祗增愁。
将至京作
作者：弘历
朝代：清
体裁：七言律诗

曈昽晴旭丽华旗，展谒回銮奉圣慈。乐奏上回多喜意，礼将长至肃亲祠。田逢秋有酬农苦，人觉途遥嫌马迟。三月徂东异三载，孔嘉新旧乃如之。
将行释服礼起程谒陵之作
作者：弘历
朝代：清
体裁：七言律诗

大祥归又三月阅，终禫行将一旦临。敬谒山陵逮释服，遥瞻云汉早摧心。七言与恨埋千古，瞥眼惟惊逝寸阴。原是问程嫌久处，奈何翻觉速于今。
尊藏得胜灵纛于紫光阁诗以纪事
作者：弘历
朝代：清
体裁：七言律诗

郊台武定叩苍穹，陈列灵斿凯礼雄。宣力勤劳资众将，坐谋筹画赖元戎。建时吉气占刚日，竖处军祥符胜风。例以伊犁及回部，尊藏高阁纪成功。
尊藏得胜灵纛于紫光阁诗以纪事
作者：弘历
朝代：清
体裁：七言律诗

麟阁图形例紫光，大师灵纛并尊藏。招摇伊古资神佑，功绩从今纪太常。信是元戎笃忠悃，肯忘群力效疆场。持盈知足怀乾贶，敢复佳兵恃盛彊。
尊行斋
作者：弘历
朝代：清
体裁：七言绝句

书斋择语额尊行，董子天人义实精。自觉望洋而叹若，安期光大与高明。
小亭联
作者：弘历
朝代：清
体裁：联

妙理静机都远俗；诗情画趣总怡神。
小亭联
作者：弘历
朝代：清
体裁：联

潆水和抱中和气；平远山如蕴藉人。
小停怀柔县
作者：弘历
朝代：清
体裁：五言律诗

旧日行宫在，于焉适小停。传餐主东道，驻辇奉慈宁。带水循川白，屏山入户青。大殊去年况，侵潦阻銮軿。
小凌河
作者：弘历
朝代：清
体裁：七言律诗

颓垣败垒动经过，防禦当年事若何。上将生降中左所，监军坐拥小凌河。一时成败沧桑易，千古兴亡感慨多。几许英雄淘洗尽，涛声依旧送回波。
小匡庐六首·其一
作者：弘历
朝代：清
体裁：五言绝句

怪石苍龙似，飞泉玉练如。天然隔尘境，最数小匡庐。
小匡庐六首·其三
作者：弘历
朝代：清
体裁：五言绝句

挂为瀑布寒，散作菱花皎。谁点星星黑，云中一飞鸟。
小匡庐六首·其二
作者：弘历
朝代：清
体裁：五言绝句

众木颇蓊郁，青松迥出群。时有微风至，萧萧天籁闻。
小匡庐六首·其五
作者：弘历
朝代：清
体裁：五言绝句

仰有阴可乘，俯有鱼可钓。中有静观人，悠然发长啸。
小匡庐六首·其六
作者：弘历
朝代：清
体裁：五言绝句

暑雨思民怨，薰风想舜琴。乘閒此小憩，抚景愧吾心。
小匡庐六首·其四
作者：弘历
朝代：清
体裁：五言绝句

池亭架波上，俯视流泉泚。何用披南华，即此当秋水。
小大谣
作者：弘历
朝代：清
体裁：古风

小忙大閒日逐天，小输大受海纳川。小积大馀日成年，小往大来愚避贤。小失大得姑与旃，小惩大戒福小人。小黠大痴螳捕蝉，小重大轻衡与权。小损大益自上蠲，小忧大乐日惕乾。
小宴蒙古诸王公
作者：弘历
朝代：清
体裁：五言排律

华节试灯朝，芳筵胜赏饶。穹庐张日丽，清乐韵风条。予曰有嘉客，群言戴本朝。帣韝看相扑，度索起高跳。百戏欢情洽，千方远意昭。鱼云过午重，欲绘上元霄。
小憩崮山叠甲辰韵四首·其一
作者：弘历
朝代：清
体裁：七言绝句

齐郊行不见燕山，旷野轻与目为閒。今晓一峰忽入望，岩岩遥示岱宗颜。
小憩崮山叠甲辰韵四首·其三
作者：弘历
朝代：清
体裁：七言绝句

岩顶精蓝有佛楼，隆崇入望晓云收。频经曾未一拾级，付与阇黎自净修。
小憩崮山叠甲辰韵四首·其二
作者：弘历
朝代：清
体裁：七言绝句

数岁兹山复一过，虽云岭小亦嵯峨。翠微处有传餐室，不说由来愧已多。
小憩崮山叠甲辰韵四首·其四
作者：弘历
朝代：清
体裁：七言绝句

小驻轻舆复就途，迎銮老幼总欢娱。屡丰见尔足衣食，此景熙熙信悦吾。
小憩崮山叠辛卯韵·其一
作者：弘历
朝代：清
体裁：七言绝句

一卷岂不足称山，半刻停舆趁此閒。迩日陆行平甸久，今朝恰喜见峰颜。
小憩崮山叠辛卯韵·其三
作者：弘历
朝代：清
体裁：七言绝句

对山不是背山楼，淰淰朝岚晓欲收。一炷名香差致敬，未登石磴恐防修。
小憩崮山叠辛卯韵·其二
作者：弘历
朝代：清
体裁：七言绝句

崮山来往屡经过，凭辇惟看翠岭峨。小驻传餐辛卯始，几间朴斲却嫌多。
小憩崮山叠辛卯韵·其四
作者：弘历
朝代：清
体裁：七言绝句

传宣便复进前途，肯以栖迟恣揽娱。虽未八叉四章就，由来拙速尚能吾。
小憩瑞光寺
作者：弘历
朝代：清
体裁：七言绝句

两日游山归郡城，赤乌古寺偶停旌。便诚五色塔光现，未识如来行处行。
小憩秀起堂得句
作者：弘历
朝代：清
体裁：七言律诗

雨过寥天喜快晴，肩舆聊作问山行。路从西峪得犹创，堂据中峰业已成。泉出涧边幽脉益，风来林下飒凉生。起予爱此真佳处，秀占人间有玉京。
小憩镜清斋有咏
作者：弘历
朝代：清
体裁：古风

溪斋液池边，路便一临憩。阶南琳池澄，檐北石泉翳。常时艰致水，雨后胥增势。风度树阴凉，露湛花光丽。适可小徘徊，几暇无多事。
小有天园
作者：弘历
朝代：清
体裁：七言律诗

南屏峰下圣湖隈，小有天园清跸来。了识曰门及曰径，依然为榭复为台。山多古意鸟忘去，水有清音鱼喜陪。昔写斜枝红杏在，恰同庭树一时开。
小有天园
作者：弘历
朝代：清
体裁：古风

向年游此园，无过咏佳景。春风此重来，乃觉别有省。人心祇方寸，万物备俄顷。其中各有天，不昧斯为幸。然而难言哉，要当私尽屏。颜渊问为仁，四勿同兹领。
小有天园
作者：弘历
朝代：清
体裁：古风

小有天园吾所名，既窈而深复明净。别后忽忽十五年，倘此重临宛熟径。为堂为阁为林木，一一含晖碧波映。入幽得迥复开豁，眼底西湖呈远镜。循名那复无清会，而实非因畅吟兴。譬之人心袛方寸，中有天焉呼吸应。操之则存舍则亡，吉凶所关在敬胜。园较方寸斯大矣，游衍敢忘曰旦咏。
小有天园
作者：弘历
朝代：清
体裁：五言律诗

花木昌如候，名园小有天。面湖澄净影，背岭蔚晴烟。何碍高楼起，翻成一览全。兴心尚龙井，诗就便鸣鞭。
小有天园
作者：弘历
朝代：清
体裁：七言律诗

蔚然深秀秀而娟，宛识名园小有天。新笋紫苞雷后埭，落花红织涧边泉。清幽最喜树皆古，点缀微嫌景胜前。新搆御书楼固好，挥毫却愧米家颠。
小松二首·其一
作者：弘历
朝代：清
体裁：七言绝句

小松即以石为胎，乃是自生非植栽。因悟物当顺其性，培之亦觉枉劳哉。
小松二首·其二
作者：弘历
朝代：清
体裁：七言绝句

古树参天不计年，会当徐长与齐肩。笑看盈尺菁葱者，我老于伊岂不然。
小沧浪室
作者：弘历
朝代：清
体裁：七言律诗

倚壁梯岩千步廊，三间室号小沧浪。到来人与九秋净，移得松看百个强。最喜窗中延翠罨，不妨峰际间红相。天池岂必惜无水，缨足翻嫌分别忙。
小沧浪室
作者：弘历
朝代：清
体裁：古风

回廊盘石磴，飞阁栖嶙峋。名之小沧浪，责实似不伦。忽然山雨来，满室凉风新。悬者为银瀑，渟者为玉津。沧浪真沧浪，吾将濯缨尘。
小沧浪室
作者：弘历
朝代：清
体裁：古风

塞山雄胜江南山，所欠有泉难为贮。设使居然渟作池，龙井灵岩不足旅。是室名之小沧浪，亦雨后斯副名许。咄哉童子赋歌时，岂对水方知自取。
小沧浪室
作者：弘历
朝代：清
体裁：古风

孰谓山无溪，看取凹中者。孰谓溪无源，来从天上也。雨馀虽数日，石涧仍流泻。贮此洼樽平，岘山境如假。我意在鲁论，濯清期过寡。
小沧浪室
作者：弘历
朝代：清
体裁：古风

山畔筑静室，选字题佳名。无非寓意耳，沧浪之水清。前朝霖雨后，处处溪流盈。下贮方丈池，渫然波纹呈。乃知待时者，事半功倍成。
小沧浪室
作者：弘历
朝代：清
体裁：古风

崇岩跨飞阁，下俯石峡陡。岭巆固其常，�濈乃其偶。今朝来雨后，乍见银龙走。小贮为沧浪，清浊随所受。徘徊一循名，方觉未孤负。
小沧浪室
作者：弘历
朝代：清
体裁：古风

拾级逮百层，朴室栖㟪�。沧浪虽无波，心恬亦于是。蜃窗堪骋望，峰景秀莫比。不有攀陟劳，那得奇逢此。臻妙恒于艰，因之悟穷理。
小沧浪室
作者：弘历
朝代：清
体裁：古风

梯岩百步廊，幽室跨涧作。恰来秋雨后，试看沧浪那。亦自有波澜，何从觅尘污。冰奁以为譬，玉峰以为逻。明漪漾须眉，净练涵几座。属意在水清，宁须论小大。
小沧浪室
作者：弘历
朝代：清
体裁：古风

沧浪不在隰，而在岝崿间。洼樽浅水渟，何不可云然。惜非清宵至，看印月一弯。
小沧浪室
作者：弘历
朝代：清
体裁：五言律诗

百步游廊上，千寻陡涧临。澄心托清浅，骇目俯嵚崟。朗未期开鉴，音堪听滴琴。新松窗外植，放干已森森。
小沧浪室
作者：弘历
朝代：清
体裁：古风

跨壑为岩室，左右洼樽俯。其实鲜遥源，惟藉山雨贮。贮则成清溪，沧浪斯可睹。并无人至游，祇有鹿来处。缨足两弗知，此意自隆古。
小沧浪室
作者：弘历
朝代：清
体裁：古风

跨涧为朴室，石洼大子樽。夏霖气通润，盈盈贮水存。尘氛曾不到，风月所共敦。明为照胆镜，清是洗头盆。定州雪浪石，髯翁徒饶言。
小游田盘启跸之作
作者：弘历
朝代：清
体裁：五言律诗

春暖合游敖，幸盘发跸旄。八馀仍策骑，九望不知劳。柳陌烟连霭，麦田雪宿膏。塔标云罩迥，待我兴吟豪。
小猎
作者：弘历
朝代：清
体裁：古风

昨日大风今日澄，既来斯安猎可止。国家蒐狩寓诘戎，匪今斯今慎乎此。鸿絧俞骑排广场，我亦因之试弧矢。臂病多年射鹄艰，藉马之力犹能尔。爰爰之免中其双，其中自不解何以。久经见者笑逊昔，兹初见者犹惊喜。笑者喜者我俱惭，古稀未息肩而已。
小猎
作者：弘历
朝代：清
体裁：古风

行行路进海子门，猎骑循例候平原。一自臂病罢射鹄，马射依然弗厌烦。昨冬以来艰支屈，兹并马射亦觉难。虽云见猎心犹喜，力不从心实赧然。控弦不满发矢弱，毙一孱兔增腆颜。解之者徒虚誉武，廿发十九中昔传。高龄罢射斯其可，诘戎宁系身为先。顾而笑之我弗取，即今随者多少年。廿发十九中谁见，百闻不如一见焉。甫经定功可耽逸，昭烈致叹意应存。
小猎·其一
作者：弘历
朝代：清
体裁：七言绝句

诸部皆携猎骑行，为听指使各将诚。便教小试龙沙坦，嘉彼殷勤奉上情。
小猎·其三
作者：弘历
朝代：清
体裁：七言绝句

黍田牧野间平冈，爱看云容渐作黄。分付猎人避蹂躏，便因失次审何妨。
小猎·其二
作者：弘历
朝代：清
体裁：七言绝句

麋鹿虽无饶雉兔，平川浅草吉驎飞。肃罝不藉爰爰中，嘉兆今秋第一围。
小猎·其四
作者：弘历
朝代：清
体裁：七言绝句

鱼贯雁行循律度，控弦按队识尊亲。忽临中次传收猎，已避长途廿里尘。
小猎三首·其一
作者：弘历
朝代：清
体裁：七言绝句

围墙近以种田周，柳外平原布猎驺。适可而行适可止，此来非特为春蒐。
小猎三首·其三
作者：弘历
朝代：清
体裁：七言绝句

磬控自知不及前，挽弓毚兔获才连。艳称双中曾嗤彼，今日翻嗤我亦然。
小猎三首·其二
作者：弘历
朝代：清
体裁：七言绝句

业已围陈矌野间，罢而弗用似耽閒。设云爱物当春令，尔雅曾无蒐字删。
小猎即事
作者：弘历
朝代：清
体裁：五言律诗

携元廑武阅，侍祖忆恩荣。试射一枝箭，能开两力弓。康强犹此我，八五弗称翁。深沐苍穹泽，惕乾益亹衷。
小玲珑
作者：弘历
朝代：清
体裁：七言绝句

曲转廊腰小落斜，玲珑景各入窗纱。漫嫌富丽输沈宋，岛瘦郊寒别一家。
小玲珑室
作者：弘历
朝代：清
体裁：七言绝句

剥蕉心境玉壶中，宛转回廊水面通。窗外扶疏种幽竹，因风亦戛佩玲珑。
小玲珑室
作者：弘历
朝代：清
体裁：古风

曲折回廊通月宇，受宜更辟团圞户。户外修竹数十枝，致远延虚斜复竖。今朝皴雪态馀妍，玉佩玲珑降仙侣。欲笑吴刚两眼瞠，有技安能试斤斧。
小玲珑室
作者：弘历
朝代：清
体裁：七言绝句

月窗之外□猭丛，几个虚敲万籁通。恰喜晴光摇琢雪，天然画出小玲珑。
小玲珑室
作者：弘历
朝代：清
体裁：七言绝句

诘曲回廊架水通，文轩号得小玲珑。筠篁琢雪虚而朗，绘事伊谁似此工。
小石城
作者：弘历
朝代：清
体裁：古风

磊磊拳石无央数，攒簇累积坚城固。屹然壁立开辟来，世人安得知其故。荆凡得失纷经营，埤堄撄守终谁成。烟霞乾闼此示幻，飞泉为堑松为旌。松籁泉声相激越，楚南偶似非豪敚。子厚离忧何有哉，石城同一沧桑阅。
小石城
作者：弘历
朝代：清
体裁：古风

造物虽无私，亦自有界限。石城非人为，磊磊连�嵼。俗子岂得入，仙客或可款。那藉虎豹守，祗以烟霞筦。而我常往来，兴正复不浅。
小石城歌
作者：弘历
朝代：清
体裁：古风

石城扼控盘之阻，太行提封固百堵。是何鬼工叠石成，天然梁丽架楼橹。嬴颠项踬不与闻，松戟泉池永为伍。轘辕潼关真小哉，几人守复几人取。无取无守视斯城，恒占徐无千万古。
小石林
作者：弘历
朝代：清
体裁：七言绝句

石林精舍构田盘，亦有虚斋纳翠峦。何事须弥名曰小，可知芥子较犹宽。
小石林·其一
作者：弘历
朝代：清
体裁：七言绝句

窗中列岫殊非远，阶际假峰宛似真。何必黄山三十六，由来享帚亦堪珍。
小石林·其二
作者：弘历
朝代：清
体裁：七言绝句

精舍田盘忆石林，飞来枣叶堕庭阴。须弥大小休量比，一例无心足悦心。
小西泠
作者：弘历
朝代：清
体裁：五言律诗

山西复近水，因号小西泠。绿树阴笼岸，白蘋风点汀。明湖讶移置，秀气颇相丁。因忆林桥畔，吾民可晏宁。
小西泠
作者：弘历
朝代：清
体裁：七言律诗

西峰浸水西湖似，缀景西泠小肖诸。何必孤山忆风景，已看仲夏绽芙蕖。远峦云气浓兼淡，过雨波光净且虚。耕织图犹六桥外，待予有暇命游舆。
小西泠口号
作者：弘历
朝代：清
体裁：七言绝句

溪畔书斋偶憩停，举头题额小西泠。因之忆到孤山后，处士花今作么馨。
小许庵
作者：弘历
朝代：清
体裁：七言绝句

两字分明檐额端，一时目触弗心安。若论君大民称小，得万民均许亦难。
小许庵
作者：弘历
朝代：清
体裁：七言绝句

两间岩屋可称庵，虚受朝霞与夕岚。设向南华齐小大，须弥枣叶亦閒谈。
小许庵
作者：弘历
朝代：清
体裁：七言绝句

十笏山房亦可居，宁须大小较量渠。试思君道合斯敬，训著春秋繁露书。
小许庵
作者：弘历
朝代：清
体裁：七言绝句

四面好山一室青，不嫌十笏为延停。因思何大非由小，即境瞿然欹器铭。
小许庵
作者：弘历
朝代：清
体裁：七言绝句

安名岂独标境迥，思义每因穷理岐。可识大无不由小，吾当絜矩慎于斯。
小许庵
作者：弘历
朝代：清
体裁：七言绝句

容膝真看此副名，片时憩坐亦关情。星星之火涓涓水，小许从来大许生。
小许庵
作者：弘历
朝代：清
体裁：七言绝句

小许书庵额在楣，循名责实可兴思。设如铭诵金人背，吾亦如斯每谨之。
小许庵
作者：弘历
朝代：清
体裁：七言绝句

小许居然得号庵，可知大亦此中含。漆园第二篇如读，较量由来是戏谈。
小许庵
作者：弘历
朝代：清
体裁：七言绝句

山庵小许颇堪栖，一过何曾此久稽。设向其间论空色，是为杨叶止儿啼。
小许庵
作者：弘历
朝代：清
体裁：七言绝句

岂关问景与探奇，容膝以安静以宜。行已立身如絜矩，慎微谨小亦应思。
小许庵
作者：弘历
朝代：清
体裁：古风

昔来小许庵，意每谓其大。兹来小许庵，意乃别有会。大含小固常，小致大堪戒。不必谈禅理，实宜味儒话。儒话古有之，谨小慎微诫。
小许庵
作者：弘历
朝代：清
体裁：七言绝句

曼转山廊屧步徐，绳床棐几试凭诸。书庵莫谓才小许，万壑千峦纳有馀。
小许庵
作者：弘历
朝代：清
体裁：七言绝句

朴庵十尺两间耳，无尽昨今意与存。却笑频频计大小，可知敬小有名言。
小许庵
作者：弘历
朝代：清
体裁：七言绝句

松轩两架俯巃嵷，拾级回廊宛转通。莫谓岩庵祇小许，开窗揽景亦无穷。
小许庵
作者：弘历
朝代：清
体裁：七言绝句

每来必少坐松疏，独以小称妙有馀。试问世间云大者，谁能不自此权舆。
小许庵
作者：弘历
朝代：清
体裁：七言绝句

涓涓水与星星火，昏暮叩门有必资。小许由来成大用，使如菽粟正难之。
小许庵
作者：弘历
朝代：清
体裁：七言绝句

物外为游大小肩，东坡见说记超然。恰如秋景方称稚，世界三千一气全。
小许庵
作者：弘历
朝代：清
体裁：七言绝句

芥子须弥幻变更，高谈且置听常评。世间大者应无数，何一不从小许生。
小许庵
作者：弘历
朝代：清
体裁：七言绝句

铲削巉岩筑小斋，千奇万变月窗排。恰如真率王怀祖，胜得多多许自佳。
小许庵
作者：弘历
朝代：清
体裁：七言绝句

食蔗居旁小许庵，更难小矣大偏含。拟于方寸犹为大，可识名言总戏谈。
小许庵
作者：弘历
朝代：清
体裁：古风

食蔗祇三间，小许更减一。闻之系传言，君子退藏密。方寸能几何，万有于中出。何当去安排，斯焉养静谧。
小许庵口号
作者：弘历
朝代：清
体裁：七言绝句

两间书屋双文额，选字非求新与希。每以兴怀触于景，恒思谨小慎其微。
小许庵口号
作者：弘历
朝代：清
体裁：七言绝句

十笏为庵静以便，底从名象较言诠。纳来芥子应无数，何啻三千与大千。
小许庵口号
作者：弘历
朝代：清
体裁：七言绝句

坐来十笏憩间躬，七字题窗例考终。一日业官忆朱语，依然小许慎吾衷。
小许庵口号
作者：弘历
朝代：清
体裁：七言绝句

小为万姓总林林，许以不知不识心。此景唐虞世乃有，艰哉致矣惕而钦。
小许庵口号
作者：弘历
朝代：清
体裁：七言绝句

小许原为大许基，万殊一理总如斯。试看流火馀炎景，已是金�肃令时。
小许庵口号
作者：弘历
朝代：清
体裁：七言绝句

小许宁云玩景徒，瞿然别有会心殊。试思万事善与恶，孰弗因其小始乎。
小许庵口号
作者：弘历
朝代：清
体裁：古风

盈丈之庵称小许，三千大千居其里。不知方寸小于斯，更孰须弥与芥子。
小金山
作者：弘历
朝代：清
体裁：古风

临滦一拳石，称曰金山小。一亭三间屋，栖岩俯浩渺。我亦久未到，题诗殊欠少。到斯难恝置，引兴颇觉好。拈毫试吟搜，上下空明皛。如在琉璃界，不尘彻里表。遐想浮玉景，原系吾怀抱。而吾居个中，称小岂明道。何必举庄周，物物自了了。
小金山
作者：弘历
朝代：清
体裁：古风

山色乾坤翠，溪声日夜流。人间苦馀暑，此地不胜秋。丛筱既森密，危峰更巀嶭。拾级青云梯，衣履若为洁。高与颢气俱，飒共清秋爽。小轩才三楹，豁然纳万象。美箭吟籁谡，幽花过雨新。悬厓如雉堞，天与隔红尘。此间致趣佳，少许胜多许。欲停九夏骖，试避三庚暑。分茶临石涧，把笔就松阴。山鸟一声啭，啾啾前岁音。体以艮为德，名擅兑之美。纵未渡江南，知已胜扬子。出峡走银龙，砉然赴其涧。欲听太古琴，更步凌空栈。镜潭拟天池，有网不能举。个中无凡鳞，尽是蛟龙侣。岩藻饶古意，松涛有好音。拈吟谁和者，山水是知心。
小金山
作者：弘历
朝代：清
体裁：七言绝句

岩斋飒爽试栖迟，㶁湱江声过雨时。小大试将浮玉较，南华齐物笑人痴。
小金山
作者：弘历
朝代：清
体裁：古风

平临天泬㵳，下俯江渺㵿。既因迥为高，亦因迥谓小。石罅掷鼪鼯，可见不可寻。一丛山丹花，色是双南金。景喜三秋孟，暇值万几閒。一时飞逸兴，直到头陀山。
小金山
作者：弘历
朝代：清
体裁：古风

有树则槎枒，有峰则岨峿。一拳肖浮玉，胜之以小许。放眼鸿濛外，彼金亦粒黍。
小金山
作者：弘历
朝代：清
体裁：五言律诗

每到小金山，心神顿旷閒。秋深逾觉好，塞上薄言还。霜叶缤纷落，烟萝取次攀。石桥凌碧汉，拟欲叩仙关。
小金山
作者：弘历
朝代：清
体裁：七言绝句

滦江固觉非扬子，试问金山是异同。两水会归溟海后，根源总在大圆中。
小金山
作者：弘历
朝代：清
体裁：古风

石磴临无地，松亭面有山。坐来阶础润，知是白云还。露华泫烟萝，攀陟穷深杳。平临树杪风，下瞰孤飞鸟。探奇如食蔗，裁句拟游仙。振袂一声啸，秋风满碧天。山木不知名，山云忽作晴。浓丹并新翠，纷错一川明。四围俯碧澜，一径通云栈。犹闻琴筑声，泠泠滴深涧。翠微晴色好，矗矗濯烟鬟。何必渡扬子，即此小金山。
小金山
作者：弘历
朝代：清
体裁：古风

秋孟匆匆去，曾无题句留。重阳苒苒过，言复驻旌游。叶落山容瘦，涨消水态柔。今春浮玉上，视此有迁不。
小金山
作者：弘历
朝代：清
体裁：古风

萦回波澹澈，踞峙峰吸硪。烟散容披榛，风来时落果。栖岩搆虚轩，每到必憩坐。圣人锡嘉名，胜彼屋包裹。饶占山水幽，何事香花妥。一晌悟南华，分疏了不可。
小金山·其一
作者：弘历
朝代：清
体裁：七言绝句

俯仰烟霞尽可招，试求高处只三霄。客来正值新秋景，白日凉飔天泬寥。
小金山·其一
作者：弘历
朝代：清
体裁：七言绝句

朴斲三楹踞石矶，妙高一例是耶非。滦江设更较扬子，也觉居然具体微。
小金山·其一
作者：弘历
朝代：清
体裁：七言绝句

枫香松翠早秋朝，纵目长天净泬寥。更爱笠亭临绝壁，便扶朱楯度飞桥。
小金山·其一
作者：弘历
朝代：清
体裁：七言绝句

每至山轩必有言，上悬碧宇下江翻。似兹声色摐摐地，何处著他众妙门。
小金山·其一
作者：弘历
朝代：清
体裁：七言绝句

滦江东去海归墟，独峙中流浮玉如。不读庄生齐物论，每从小大拟分疏。
小金山·其一
作者：弘历
朝代：清
体裁：七言绝句

芙蓉一朵出晴江，三架疏轩俯碧淙。木叶蒙茏谁为织，虚舟却讶挂烟䉶。
小金山·其一
作者：弘历
朝代：清
体裁：七言绝句

露草烟萝步屧披，三间虚榭坐移时。江声已自空人意，唧唧蛩音又底为。
小金山·其三
作者：弘历
朝代：清
体裁：七言绝句

世间何物不浮名，大小金山弟与兄。又为民艰罢巡跸，石箄且复寄遥情。
小金山·其三
作者：弘历
朝代：清
体裁：七言绝句

山鼯跳树如添翼，山鸟衔花自引雏。习习爽风拂岩落，往年秋意了无殊。
小金山·其三
作者：弘历
朝代：清
体裁：七言绝句

玉笋平陵架小亭，好山常占四时青。閒云不系悠然影，野卉无名越样馨。
小金山·其三
作者：弘历
朝代：清
体裁：七言绝句

绕阶石古点莓苔，山果因风落几枚。底事今朝颇觉喜，为看一路好秋来。
小金山·其二
作者：弘历
朝代：清
体裁：七言绝句

嵚崎巀嶪许谁攀，想像罗天咫尺间。不必扬帆过扬子，小金山胜大金山。
小金山·其二
作者：弘历
朝代：清
体裁：七言绝句

座席常随嘉荫移，山风送爽飒纤絺。隐芦鸥鹭窥垂钓，掷树鼪鼯听咏诗。
小金山·其二
作者：弘历
朝代：清
体裁：七言绝句

林岑掷树有鼯鼪，趁暇幽寻畅远情。刚讶虚无逮仙境，隔江野店听鸡鸣。
小金山·其二
作者：弘历
朝代：清
体裁：七言绝句

栏杆迥据玉芙蓉，落落阶前百尺松。若与石�论小大，须弥枣叶早称宗。
小金山·其二
作者：弘历
朝代：清
体裁：七言绝句

石簇阶基树拂檐，小轩还据小山尖。偶然把镜星星见，似与题诗逐岁添。
小金山·其二
作者：弘历
朝代：清
体裁：七言绝句

虚轩峰顶祗三间，那许楼台包却山。昨岁石�景犹记，赢将一著是幽閒。
小金山·其二
作者：弘历
朝代：清
体裁：七言绝句

露香藜藋径偏幽，开著云窗听水流。若拟滦江拖玉带，赚禅也胜印公留。
小金山·其四
作者：弘历
朝代：清
体裁：七言绝句

日照孤峰生翠烟，滦河水共碧空鲜。寄语山灵好看待，莫教佳景让江天。
小金山万壑松风旧日赐居也因题其壁·其一
作者：弘历
朝代：清
体裁：七言绝句

书室依岩俯绿汀，重开窗网午阴亭。廿年无限舂音梦，只有虬枝未改青。
小金山二首·其一
作者：弘历
朝代：清
体裁：七言绝句

硉矹江中耸一洲，三间峣榭俯清秋。较于浮玉斯诚小，天姥赢他作梦游。
小金山二首·其二
作者：弘历
朝代：清
体裁：七言绝句

午热原欣大田熟，究宜此处坐乘凉。水风爽可罢摇扇，更喜吹来花草香。
小金山作·其一
作者：弘历
朝代：清
体裁：五言律诗

径入绿榆远，轩凭碧浪高。秋初尚浓荫，雨过乱鸣涛。旧句题四壁，重来有二毛。景光不殊昔，底事足牢骚。
小金山作·其三
作者：弘历
朝代：清
体裁：五言律诗

引水成湖面，为亭据石头。略教加点缀，便可学沧洲。山鸟能延客，莎蛩特韵秋。昔年吟啸处，历历记清游。
小金山作·其二
作者：弘历
朝代：清
体裁：五言律诗

云标披飒爽，天外眺苍茫。最爱登临美，浑忘衣袂凉。乔松风度籁，野草露生香。为问曹唐句，游仙第几章。
小金山歌
作者：弘历
朝代：清
体裁：古风

滦江衮衮西北来，东将入海归溟渤。源远流长故逊岷，阴吸阳嘘或如浙。岷江浙江我适观，滦江此阅新秋寒。新秋不异前秋景，得近忘远逸兴遄。河有砥柱山有金，欲赴且止其意深。此间嵽嵲肖浮玉，惜无头陀裴氏开丛林。底须金山四面包华屋，广陵之涛似神而非者三，亦惟天下独。会心濠濮乐在兹，树态峰姿况周足。刻削翠影落澄波，时有鼪鼯掷林木。江天奇境有如此，浮名小大何嗔喜。彷佛山灵如是云，胜彼虚词吟不止。
小除夕坤宁宫作
作者：弘历
朝代：清
体裁：五言律诗

喜气鬯宫寮，迎除先颂椒。从来称五祀，不觉到今宵。爆引云车上，天临绛节朝。诚祈讵私祷，六幕愿均调。
小雨
作者：弘历
朝代：清
体裁：五言律诗

小雨不成寸，放围难重收。益轩诸部落，谁识魏文侯。磬控原无碍，吟哦亦百由。京南接佳信，更喜利秋麰。
小雨
作者：弘历
朝代：清
体裁：七言绝句

小雨曾无一寸滋，斋宫刚见湿前墀。可知露冕无言际，总是风庭抱闷时。
小雨
作者：弘历
朝代：清
体裁：七言律诗

麦临芒种稻秧栽，小雨虽沾冀沛哉。肯以去年稍自解，益惟此际廑民哀。欲眠欹枕那能寐，倾听隔窗翻致猜。疏响片时徐寂静，祇馀迤北殷轻雷。
小雨口号
作者：弘历
朝代：清
体裁：七言绝句

小雨纤纤落禁闱，千官明日恐沾衣。今年泽好因思霁，可笑人间知足稀。
小飞来
作者：弘历
朝代：清
体裁：古风

灵鹫本自天竺来，碧眼胡僧识非诳。诸峰罗坐海会佛，一一皆具好与相。玉泉北峰兹初登，亦见薄伽跏趺状。或是飞来分小支，得未曾有喜无量。慧云法雨既磅礴，忍草禅枝相背向。绿塍千顷胜西湖，此是人天真供养。何小何大何同殊，而我繁言益无当。
小驻玉泉山
作者：弘历
朝代：清
体裁：五言律诗

小驻玉泉山，传餐片刻间。奏章细批诺，庶政敕几閒。甘雨应优霈，祈神益赧颜。无殊去岁况，惭愧对灵湾。
小驻玉泉山叠去岁诗韵
作者：弘历
朝代：清
体裁：五言律诗

将欲往香山，途中正此间。遂因成小驻，亦以趁馀閒。芳卉率过目，良麰实解颜。今年胜昨岁，泉水盛溪湾。
小驻玉泉山叠己酉韵
作者：弘历
朝代：清
体裁：五言律诗

玉泉即玉山，小驻合斯间。视事廑无逸，传餐可趁閒。静宜望迎目，清听额呈颜。春雨今年渥，泉流盛涨湾。
少寐
作者：弘历
朝代：清
体裁：古风

少寐老人常，况当冬夜永。寅初已懒睡，寅正无不醒。披衣坐徘徊，明旦气堪省。且弗问政务，恐劳众驰骋。我寅彼当丑，齐风早致警。未明而求衣，虚颂一以屏。因复降温纶，岁迈七旬等。质明来亦可，宜避夙兴冷。君逸戒予心，臣劳怜尔景。勉以勤赞襄，陈善绳愆黾。
少岱
作者：弘历
朝代：清
体裁：古风

少岱泰岱之右臂，起伏蜿蜒数百里。以少于岱因得名，元方季方兄弟比。平原旷望行半月，罨目真教见山喜。寻脉东瞻乃不穷，堂堂霍霍依稀是。或为乾辟或坤阖，半倚天边半云里。肤寸因之希崇朝，处处祈年心未巳。
少岱
作者：弘历
朝代：清
体裁：古风

晓起望岱宗，尚远数百里。平郊午跸停，少岱在尺咫。已据拔地势，特因近岳尔。广陆半月行，见山心早喜。斧斤岂能禁，山木忆尝美。峭壁馀孤松，�㙷孙枝起。樵苏所不到，于险得安只。
少林寺
作者：弘历
朝代：清
体裁：古风

中盘向北为少林，展转之间即殊观。锁径薜萝辟岩扉，拂帽松柏谡涛栈。梵宫数典嵩之阳，忆我庚午曾伴奂。尔来三十有馀年，瞥眼何殊今昨换。壁诗丁未重一看，缱念民艰曾浩叹。未申之秋幸屡收，兹来遥庆豫民宴。曰忧曰慰纷吾衷，调御堂堂坐而案。
少林寺
作者：弘历
朝代：清
体裁：古风

中盘循转途，少林觅进路。出谷过石涧，泉流几曲渡。非险亦弗遥，咫尺见僧户。朴斲称山居，寺名宛同豫。忆我巡豫时，曾貌面壁处。别来四十年，瞥眼如回顾。
少林寺
作者：弘历
朝代：清
体裁：五言律诗

少林元代寺，数典自嵩山。是日乘游兴，因之一叩关。庭松听佛偈，野鸟共僧閒。小别石桥过，犹闻涧水潺。
少林寺
作者：弘历
朝代：清
体裁：古风

少林名寺久，津逮自嵩阳。嵩阳昔曾游，彼此千里长。然而一念间，咫尺非殊疆。调御坐如如，色相泯幻常。我实忧劳人，豫省廑弗遑。前年被旱苦，昨岁登秋偿。元气稍复乎，肯因游豫忘。
少林寺
作者：弘历
朝代：清
体裁：五言律诗

少林才隔岭，宛转足千盘。冰箸垂流细，松涛翻响寒。禅枝延慧日，色界作空观。既曰应如是，何生法喜欢。
少林寺
作者：弘历
朝代：清
体裁：五言律诗

少林有南北，对峙不为孤。忍草一庭静，禅枝万嶂扶。閒轩聊可憩，佳景自相输。忆逊豫巡者，曾临面壁图。
少林寺
作者：弘历
朝代：清
体裁：古风

少林本在嵩之阳，此寺名同缘慕蔺。亦如彼盘讹是盘，同与殊亦弗劳问。适才中盘略骋畅，暇有馀乘兴无尽。涉涧度冈攀薜萝，径匪遥欣路犹近。梵宇更即少林称，竟如缩地豫境信。精室恰粘忆豫诗，昔歉今丰转旋迅。忧慰念无非为民，然觉忧多慰每仅。片刻借可清心神，东谷犹佳命舆进。
少林寺
作者：弘历
朝代：清
体裁：五言律诗

屡降复频登，招提处处凭。不过付一览，谁与问相应。法界本无异，嵩阳底藉称。偶思面壁石，摹像我犹曾。
少林寺
作者：弘历
朝代：清
体裁：七言绝句

径下盘纡蹀㠑嵬，新诗检点讶奇哉。恰如指月录开读，七偈拈从七佛来。
少林寺
作者：弘历
朝代：清
体裁：七言律诗

我爱田盘惬素怀，丛林往往入幽佳。鸟啼花落禅家旨，云白松青静者谐。有所会心常命笔，无多得句也镌崖。山灵莫笑轻唐突，会使群峰一例皆。
少林寺
作者：弘历
朝代：清
体裁：古风

昨日半天楼上见，今日古中盘里回。过而弗入似疏懒，别室况复清绝埃。阇黎公案落熟句，白石青松御驾来。来则不无荅则有，颇贻松石笑汝哉。
少林寺
作者：弘历
朝代：清
体裁：六言诗

是处由来初地，会心都契法源。岩悬水出嵌隙，路转人度松门。少林名自少室，是一是二堪参。忽坐壶中天半，下临万壑千岚。俯仰似沾花雨，布施非为福田。幽阒自彼无俗，山林于我有缘。
少林寺
作者：弘历
朝代：清
体裁：五言律诗

盘谷依太行，云林寺每藏。言旋自东竺，津逮是嵩阳。双树净无我，三乘乐且常。松门跋予马，衣袂尚馀香。
少林寺
作者：弘历
朝代：清
体裁：五言律诗

盘阿命返辔，诡栈度行旃。处处开净域，如如谒法筵。祗林拟嵩少，精舍试吟篇。因一南驰兴，别来世五年。
少林寺
作者：弘历
朝代：清
体裁：七言绝句

石桥过处见红墙，复有金仙古道场。不二法门泯名象，分来底藉说嵩阳。
少林寺
作者：弘历
朝代：清
体裁：五言律诗

禅室坐清秋，诸天云上头。一心何挂碍，万景自纷投。无暇搜佳句，惟教纪胜游。山庄看已近，墙外石泉流。
少林寺
作者：弘历
朝代：清
体裁：五言律诗

精蓝盘谷口，纵望纳徐无。万里太行麓，千年双桧株。稍停参净业，随意作清娱。得句还前进，名山宁可孤。
少林寺作
作者：弘历
朝代：清
体裁：五言律诗

少林千载寺，少室一房山。禅悦偶重叩，秋岩此乍攀。树姿纷绮绣，涧响静潺湲。却见来时路，轘辕云外关。
少林寺作
作者：弘历
朝代：清

少林干载寺，少室一房山。禅悦偶重叩，秋岩此乍攀。树姿纷绮绣，涧响静潺湲。却见来时路，轘辕云外关。
少林寺叠旧作韵
作者：弘历
朝代：清
体裁：五言律诗

山深春似秋，得地万松头。自谓无佛分，其如与我投。五言促成句，一晌适清游。策骑往云净，钟声下界流。
尖山礼大士
作者：弘历
朝代：清
体裁：七言绝句

秋水精神满月相，峰巅妙演海潮音。普陀天竺何遥近，无碍随缘应感心。
尚书张照偶患胸膈之疾命医诊视并赐乳酥调理伊颇以止酒断腥为苦诗以解之
作者：弘历
朝代：清
体裁：古风

名医今世孰岐黄，安得青囊系左肘。昌阳引年訾医师，韩子以是相深咎。酌中用之斯在人，上药讵非延生偶。迩来谢病掩寓扉，临池应涩苏黄手。乳酥温甘益心神，不如刍豢徒悦口。闻五食丸最利膈，尚忌鲜腥与醇酒。如受二戒卿所云，于此起心分别否。慧识早已建法幢，欲措一辞吾何有。颇记宣尼尚有言，下学上达终须守。
尚书梁诗正之父寿届八旬特加恩晋封一品诗正适以扈从南还因许给假留侍旬月诗以赐之
作者：弘历
朝代：清
体裁：七言律诗

锡类荣加五色封，扈随侍养许从容。膝前喜胜三牲备，身畔先看一子从。盛世祥脍炙桑梓，高年人伯仲乔松。教忠优老巡方志，越水吴山瑞霭浓。
尚书蒋溥奏进所刻御制诗集书此志怀
作者：弘历
朝代：清
体裁：古风

伊余有结习，对时耽属咏。赋诗何必多，杜老言诚正。况乎居九五，所贵行实政。享帚虞舛缺，综录予所命。杀青匪素志，既成姑亦听。裒然宛成帙，十二年言行。其间悯农切，今昔颇可证。治未臻唐虞，志徒希贤圣。他年讽兹什，惭否复难定。
尚书蒋溥奏进所刻御制诗集书此志怀
作者：弘历
朝代：清

伊余有结习，对时耽属咏。赋诗何必多，杜老言诚正。况乎居九五，所贵行实政。享帚虞舛缺，综录予所命。杀青匪素志，既成姑以听。裒然宛成帙，十二年言行。其间悯农切，今昔颇可证。治未臻唐虞，志徒希贤圣。他年讽兹什，惭否复难定。
尤求弄笛图
作者：弘历
朝代：清
体裁：六言诗

舣舟驻盖追随，临风傲弄参差。彷佛青溪那畔，作者可是桓伊。
就松堂
作者：弘历
朝代：清
体裁：古风

搆室实非难，老松特艰致。因教室就松，满院覆凉翠。拂檐聆谡声，迎窗眄古意。据床小息偃，寓怀得别寄。丈夫不轻从，子舆训此义。
就松堂
作者：弘历
朝代：清
体裁：古风

筑室本就松，室乃因松古。室固无动移，松长阴铺普。却似来就室，笼檐更萦户。据床欲致问，谁宾复谁主。室就松就乎，吾亦难著语。
就松室
作者：弘历
朝代：清
体裁：七言律诗

一树当庭满院凉，山中知几阅沧桑。就松为室室亦古，憩室看松松自苍。种代有谁传姓氏，披风无意傲羲皇。未曾清夜根傍坐，月下应辉琥珀光。
就松室
作者：弘历
朝代：清
体裁：五言律诗

古松不可移，筑室就临之。昔与今休论，声和色总宜。慢称十八号，曾阅昊羲时。坐久忘炎夏，雄涛谡谡披。
就松室
作者：弘历
朝代：清
体裁：古风

室本就松为，松如就室茂。无松室那古，匪室松孤秀。资殷得益彰，胥藉良缘凑。良缘夫如何，点笔吟章就。
就松室
作者：弘历
朝代：清
体裁：古风

就松作新室，松古室亦古。乃知附青云，马迁非虚语。秋仲复既望，红紫绘岨峿。而此弗改者，翠恒荫庭宇。便是鲜几閒，尚应坐少许。
就松室
作者：弘历
朝代：清
体裁：七言绝句

就松每喜老松存，虬翠惜哉被斸根。一例童童千岁者，此何幸也彼何冤。
就松室
作者：弘历
朝代：清
体裁：古风

本非松就室，无室孰知松。相资相得彰，有似龙云从。松自恃古今，室原可西东。因悟人所为，那如造化功。
就松室
作者：弘历
朝代：清
体裁：古风

松乃千年馀，室以三间足。室固来就松，松亦欣覆屋。度月影泠泠，吟风声谡谡。然此胥人为，意谓费搆筑。太古是山中，乔柯未嫌独。
就松室
作者：弘历
朝代：清
体裁：古风

榭尚云其敞，室更爱此幽。情因就古松，随宜有额留。天风拂间间，六月如九秋。泠泠披恰当，谡谡听未休。设使觅新种，百年待则悠。
就松室
作者：弘历
朝代：清
体裁：古风

百岁之松不可移，三间之室实易筑。迩来解会个中趣，每就乔松葺朴屋。嘉阴却暑张童童，静籁翻凉吹谡谡。致我片时坐掞笺，犹觉长言之不足。
就松室
作者：弘历
朝代：清
体裁：古风

百年古松不可移，三间今室易为置。盘盘翠盖荫屋檐，泠泠谡涛涤尘气。拂席偶坐消小年，底须梅竹堪佳憩。松弗就人人就松，因之更悟招贤意。
就松室
作者：弘历
朝代：清
体裁：古风

筑室本就松，人亦恒就室。究因松爱古，匪为室图逸。是则松室间，宾主分当悉。坐来谡涛听，九夏炎如失。报我良不爽，而松无意必。
就松室
作者：弘历
朝代：清
体裁：古风

筑室称就松，松亦如相就。盈庭挺质古，罨牖铺阴秀。最宜风籁入，遥想月华漏。何当坐清夜，静味禅关透。
就松室
作者：弘历
朝代：清
体裁：古风

老松不可移，新屋实易筑。因欲近老松，就筑两间屋。窗里揽盖盘，耳边听涛谡。如对古大夫，令人愉以穆。子舆答景丑，其言足三复。
就松室口号
作者：弘历
朝代：清
体裁：七言绝句

室舍经营多就松，借他相映古为容。似胜痴念王摩诘，自诩种成鳞老龙。
就松室口号
作者：弘历
朝代：清
体裁：七言绝句

就松松就久评量，一二难分王与羊。笑我每来徒搆思，涛声庭色祗如常。
就松室口号
作者：弘历
朝代：清
体裁：七言绝句

苍颜贞德信非虚，乐道吾闻诸子舆。管仲且犹不可召，允当筑室就之居。
就松室有会
作者：弘历
朝代：清
体裁：古风

松无就室理，室有就松道。老干那可移，新宇原易造。及至室对松，相得益彰好。我闻贤比松，贤实君之宝。贤岂自来就，君善求为要。所以白驹篇，风人示怀抱。
就松室有会
作者：弘历
朝代：清
体裁：古风

种松老何时，就松室自老。室以土木成，岂解就之好。则人使就之，半朴半属巧。我来坐松阴，复有就之道。谁主更谁宾，松室两不晓。
就松舍
作者：弘历
朝代：清
体裁：古风

就松舍不一而足，凡古松傍率置有。童童嘉荫千百年，舍在其间恣虚受。谩嗤自我作古斯，似斯古人可弗友。
就松舍
作者：弘历
朝代：清
体裁：七言绝句

待作龙鳞需岁时，就松为舍不烦迟。漫訾将命阙党速，欲胜著书摩诘词。
就松舍
作者：弘历
朝代：清
体裁：七言绝句

搆舍常依老松下，盘虬谡籁古为稽。孟言事半得功倍，庄论惟均则物齐。
就松舍
作者：弘历
朝代：清
体裁：七言绝句

舍筑松傍号就松，谁能谁所觅难从。无端来就安名者，合让舍松守自封。
就松舍口号
作者：弘历
朝代：清
体裁：七言绝句

初夏名山景复逢，虬枝弗改绿阴浓。匡床坐凭思名义，舍匪就松人就松。
就松舍口号
作者：弘历
朝代：清
体裁：七言绝句

处处山房号就松，功因事半得佳逢。设如以树喻长者，吾未能焉愧改容。
就松舍口号
作者：弘历
朝代：清
体裁：七言绝句

搆室常教近就松，古柯谡籁护双龙。羡非人种山为种，摩诘勤劳心则童。
就松舍口号
作者：弘历
朝代：清
体裁：七言绝句

昨咏寺斋称就松，兹来山舍就松逢。淮南设或嫌其老，十八公能变少容。
就松舍口号
作者：弘历
朝代：清
体裁：七言绝句

舍就松乎松就舍，其间主客率难明。不如小坐澄诸虑，澄虑之中听谡鸣。
尹会一孝其母而母亦贤年七十馀会一告请终养诗以赐之
作者：弘历
朝代：清
体裁：五言律诗

聆母多方训，于家无间言。庥风诚所励，百行此为尊。名寿辉比里，孝慈萃一门。犹闻行县日，每问几平反。
尹继善陈宏谋奏报苏州得雨志喜
作者：弘历
朝代：清
体裁：七言律诗

南国从来雨滞春，今年罕事路逢尘。晴明故合游山水，生养宁无碍隰畛。此霈不须询浙吏，彼沾旋即报江臣。归涂指日看阡陌，菜麦菁葱润泽新。
尼什哈山
作者：弘历
朝代：清
体裁：古风

吉林城东十二里，尼什哈山巍岌嶬。度江揽景一登峰，红绿清秋错如绮。精蓝大士乃白衣，何代补陀飞至此。天池澄湛万山巅，翠樾倒影波中美。旱不知竭涝不盈，亦不飞流落涧底。地灵雩禜固其宜，兆叶维鱼谁所始。
居节山水
作者：弘历
朝代：清
体裁：七言绝句

石泉万仞落厜㕒，流去谁能计里知。散发幽人濯双足，别开生面左家诗。
居高
作者：弘历
朝代：清
体裁：五言律诗

山楼枕碧岭，小坐念居高。望治心徒棘，勤民目久蒿。言多后从面，疵或索吹毛。即景怀惭恧，休云此避嚣。
屋漏戏咏
作者：弘历
朝代：清
体裁：五言律诗

积雨屋还漏，干云座暂移。宁非攸除地，未免偶然时。毁瓦莫须有，卑宫讵所知。思量蓬荜下，咨怨固其宜。
展临快雪帖因题
作者：弘历
朝代：清
体裁：七言绝句

时晴快雪对时晴，真者当前怵愓生。展阔缩临皆自我，兰亭何必擅前旌。
展子虔游春图·其一
作者：弘历
朝代：清
体裁：七言绝句

柳暗花明霁景䨑，如茵陌上草萋萋。王孙底识春游倦，剩得宣和六字题。
展子虔游春图·其二
作者：弘历
朝代：清
体裁：七言绝句

软勒平堤试骕骦，晴丝罥柳柳丝长。湖光山色天然句，不用奚童负锦囊。
展癸未书和过溪桥诗卷再叠前韵书卷中
作者：弘历
朝代：清
体裁：古风

辩才昔结庵，乃在南山邱。过溪忽对笑，佳话传千秋。石渠藏苏迹，胡不此处留。应恐蛟龙知，夺去归渊湫。我笔不如苏，无妨置案头。邮来弆龙井，三载流阴浮。春风西湖上，爱此石泉优。二老呼欲出，宁共溪声流。赓韵仍书卷，适以当纪游。彼诚物外乐，我先天下忧。
展谒东陵告功礼成旋跸诣畅春园问皇太后安兼贺红旗之喜即于御园驻跸翌日启程祇谒西陵俟还跸至南苑恭奉慈舆巡幸山东即事成什
作者：弘历
朝代：清
体裁：七言律诗

告功东返合趋西，路便御园一宿稽。未曙便行遵柳陌，问安缘切谒萱闺。红旗至矣增欢喜，黄发康哉永福禔。指日鸾舆奉祝嘏，岱宗寿算愿同齐。
展龙井所弆临苏东坡书和过溪桥诗卷三叠前韵
作者：弘历
朝代：清
体裁：古风

通守钱塘者，性实乐林邱。儒墨不复论，那较春与秋。时来寻辨才，溪桥过不留。不留乃真留，千年占灵湫。书诗藏石渠，频阅绨几头。临书□此间，得皮笑粗浮。赓韵凡三度，匪云较劣优。惟以识岁月，岁月信如流。然亦例获麟，弗拟重来游。归当勤吾政，及老廑民忧。
展龙井所弆临苏东坡书和过溪桥诗卷仍叠旧韵
作者：弘历
朝代：清
体裁：古风

学苏书不成，秃笔徒如邱。惭愧装长卷，寄来癸未秋。乙酉春之临，展阅句曾留。兹复重把吟，一泓俯龙湫。怪石称神运，峻挺眄举头。下还飞瀑飞，上仍浮云浮。幽香兰际递，清籁竹边优。胜趣弗殊前，忽忘岁月流。溪不妨我过，境讶同彼游。陡怀掖辇处，戚戚饶清忧。
属霄楼
作者：弘历
朝代：清
体裁：古风

堂不高数仞，而楼曰属霄。岂其搆筑殊，况均据崇椒。楼固高于堂，循名实可邀。巍巍者以此，匪以榱题骄。藐说定何人，永言聊解嘲。
属霄楼
作者：弘历
朝代：清
体裁：古风

山楼虽不高，而名曰属霄。其故可得言，以据山嶕峣。星斗俯堪数，云霞近相招。榱题称数尺，得志弗为豪。寸木置岑楼，孟语仍解嘲。
属霄楼
作者：弘历
朝代：清
体裁：古风

山高其上楼益高，因以名之曰属霄。足底埤堄栖砧�，眼前星斗相招邀。虽此崇隆无并仿，听卑者更崇荡荡。漫欣下入高遍临，应知高亦下共仰。十目所视其严乎，触景粥粥倍惕吾。
属霄楼
作者：弘历
朝代：清
体裁：古风

楼无百尺高，山有千寻卓。置楼于山巅，恢恢横碧落。属霄因以名，讵缘耸榱桷。怡情迥超凡，纵目适畅乐。别有会心处，君子慎所托。
屡闻西师所指降归者众七字成诗一篇示志
作者：弘历
朝代：清
体裁：七言律诗

敉宁西极用偏军，天与人归敬受欣。每至夜分遥檄问，所希日继喜音闻。有征已是无交战，率附常称不变芸。筹画两朝光烈在，觐扬惟谨敢云云。
履吉斋
作者：弘历
朝代：清
体裁：五言律诗

辞玩象兼观，韦编在座端。幽人坦彼易，君子定斯难。十笏容非窄，四时居得安。考祥缘视履，惕息敢盘桓。
履吉斋有会
作者：弘历
朝代：清
体裁：古风

斋额卦之履，元吉在上九。易道所包广，亦在人自取。履上即乾上，五爻历以久。进退不失正，考祥庆大有。其验四年间，昊恩能若否。
山东上年被灾州县颇多虽屡加恩期灾民不致失所而清跸所历深用恻然因再降旨加恩普赈一月以示优恤
作者：弘历
朝代：清
体裁：古风

齐鲁民何辜，连年未逢稔。每念沟壑填，深宫那安枕。昨始入兖境，所见犹未甚。寸衷稍自慰，为之食甘腍。孰知数日来，触景堪愁朕。村落多萧条，老幼率憯懔。腹饥嗷鸿哀，衣薄状鹤凚。纵屡加赈施，未足苏凄凛。休助古有经，损益道须审。用是截漕艘，亟命发仓廪。嗟哉守土臣，旬宣其勤恁。
山东巡抚伊江阿代办陜甘总督英善河南巡抚景安各奏报收成分数诗以志慰
作者：弘历
朝代：清
体裁：七言律诗

通省丰收约十分，是诚上瑞实希云。甘郊路远麦麰报，豫省秋登禾黍群。同是八成有馀穫，能无方寸适然欣。欣乎仍有不足处，贼首生擒信未闻。
山东巡抚伊江阿奏报得雨诗以志慰
作者：弘历
朝代：清
体裁：七言律诗

广润前朝虔请霖，翼辰彻夜枉铺阴。空教对霁深成愧，忽报沾膏可罢吟。慰以为惭忘今昨，致须缘故自量斟。晚来细点不成寸，惜用摛辞忸弗禁。
山东巡抚伊江阿奏报收成九分有馀湖南巡抚姜晟江西巡抚张诚基同奏报收成八分有馀诗以志慰
作者：弘历
朝代：清
体裁：七言律诗

山东欲咏待山西，待久未来先自题。旸雨调匀秋稼畅，黍禾丰茂九分跻。湖南惟逊一之欠，江右亦称数与齐。盼捷依然心未惬，迟迟摛句益惭兮。
山东巡抚伊江阿奏报续得雨泽诗以志慰
作者：弘历
朝代：清
体裁：七言律诗

山东报泽前曾阅，兹续陈来遍且优。奚啻麦麰可饱夏，更占禾黍并登秋。食资衣足民应乐，富既教加我所求。正值披章方寸慰，符欣十日霈甘酬。
山东巡抚伊江阿奏报雨泽应时诗以志慰
作者：弘历
朝代：清
体裁：七言律诗

仲春好雨阙山东，迤北方覃六寸同。谁识因循此觉暵，却欣披阅彼占丰。如沾月里或无碍，益切胸中渴望充。自咎读书未深造，前番心满致斯忡。
山东巡抚伊江阿奏报雨泽诗以志慰
作者：弘历
朝代：清
体裁：七言律诗

夏收早已幸称丰，兹复甘膏渥报东。首六闰馀沾次第，高禾低稻普蓬茸。利衣更庆棉花盛，杂食兼资豆颗充。批疏不禁慰且惕，西成尚远益虔衷。
山东巡抚伊江阿奏报麦收八分馀诗以志慰
作者：弘历
朝代：清
体裁：七言律诗

月之下浣曾沾雨，同日京畿亦略霏。此祇寸馀嗟莫及，彼诚四逮实非稀。八赢分数能无慰，属遍府州弗大违。等是吾民愁且幸，愁多幸少切依依。
山东巡抚伊江阿报雨诗以志事
作者：弘历
朝代：清
体裁：五言律诗

得雨报山东，霏甘此际同。沾膏才二寸，霈泽欠深充。麦穗微资饱，禾苗那即丰。朱批虔更望，益凛切农功。
山东巡抚准泰进瑞谷图因成是诗以示之
作者：弘历
朝代：清
体裁：古风

服膺常凛春秋旨，不言祥瑞非沽美。忽披齐东瑞谷图，或者吾诚未尽喻。所幸今年齐果丰，不然䛕颂何足纪。数郡各图瑞谷茎，一茎数穗垂累累。曾闻亦可以伪为，其名龙爪别种耳。即使真谷结穗多，一茎所得能饱几。嘉禾名书纵有之，吾意在彼不在此。去年饥馑获少苏，何以喔咻起疮痏。又闻近有伤农谣，亦赖有司善经理。十歉一丰母遽喜，嗟嗟是吾乃所以。
山东巡抚吉庆及布政使江兰各报续得透雨晚田补种齐全情形诗以志慰
作者：弘历
朝代：清
体裁：五言律诗

齐西春夏旱，廑虑谕绸缪。何幸季初雨，遂连膏泽优。杂粮胥补种，晚谷可期收。旋念畿南未，依然弗解愁。
山东巡抚吉庆奏报秋成七分有馀诗以志慰
作者：弘历
朝代：清
体裁：七言律诗

春末夏初东省旱，宵衣旰食为求霖。雨沾秋穫合通计，补短截长馀七任。得致下丰亦称幸，为怀隅向尚萦心。颙希冬雪滋培麦，民气或纾望以忱。
山东巡抚吉庆奏报秋收约有九分并请分年缓徵旧欠即照所请诗以志事
作者：弘历
朝代：清
体裁：七言律诗

九分自比八分胜，去岁歉欣今岁登。通省截长与短补，计丰非上迈中称。输惟正赋适其合，缓却旧徵亦曰应。自顾天恩敢言报，祇深业业及兢兢。
山东巡抚吉庆奏通省雨泽情形诗以志慰
作者：弘历
朝代：清
体裁：五言绝句

案审胥公当，任临报雨旸。泽沾一省遍，农卜万民祥。
山东巡抚吉庆奏麦收九分馀诗以志事
作者：弘历
朝代：清
体裁：七言绝句

通省麦收赢九分，德州独阙未登闻。肯因稔忽向隅者，传谕仍教致问勤。
山东巡抚吉庆山西巡抚冯光熊各报得雨深透诗以志慰并志惭愧
作者：弘历
朝代：清
体裁：七言律诗

月之廿五斯微雨，齐晋同朝各透沾。两省胥吾民慰实，一时思此地惭兼。诸臣亦自迤南报，各属均称四寸詹。祇近京惟数分计，焦心日甚韵难拈。
山东巡抚吉庆报得透雨诗以志事
作者：弘历
朝代：清
体裁：七言律诗

麦收早奏八分知，夏谷均看畅茂披。却是望霖资润泽，遂因步祷沐恩施。省城属府胥周遍，稻下黍高普渥滋。驿致佳音欣慰览，思方此处吁晴时。
山东巡抚吉庆河南巡抚穆和蔺各报得雪诗以志事
作者：弘历
朝代：清
体裁：七言律诗

齐疆续报其别府，豫省亦陈兹始祥。都值新年幸园日，却惭廑望惕情惶。虽当月朗灯明灿，祇盼云同雪渥忙。左近纵逢泽微霈，独斯尚靳益徬徨。
山东巡抚吉庆直�总督梁肯堂各报雨水田功情形诗以志慰二律·其一
作者：弘历
朝代：清
体裁：七言律诗

沿河来往督粮艘，河水今年势竟豪。扺次回空两不误，出东入直早无挠。正殷望泽麦收毕，即霈优膏黍益高。商贩疏通济邻省，邻当夏熟亦奚劳。
山东巡抚吉庆直�总督梁肯堂各报雨水田功情形诗以志慰二律·其二
作者：弘历
朝代：清
体裁：七言律诗

麦收仓内霁逾旬，颇觉大田盼泽新。季月翼宵雷雨作，省城属县霈霶均。高禾低黍胥润颖，果实蔬苗普益津。南望宁无为之慰，虑过此地却劳神。
山东巡抚周元理奏报得雨
作者：弘历
朝代：清
体裁：古风

昨月廿五微雨零，不成分寸增惶怦。孰知山左即此日，复沾三寸欢民情。彼民此民同廑隐，岂以慰远而忘近。日甚一日叹乏计，诿诸气数吾何忍。
山东巡抚国泰复报得雨诗以志慰
作者：弘历
朝代：清
体裁：七言律诗

仲春沾泽暮春连，月半重滋四寸田。自北而南迟一日，润麰及黍赖苍天。麦收已可期齐豫，面价早闻减市廛。谦受益而满招损，际兹惟更励寅虔。
山东巡抚国泰复报得雨诗以志慰
作者：弘历
朝代：清
体裁：七言绝句

驻跸维扬逢细雨，那知其日雨山东。既优既渥宜禾麦，额手庆馀益凛衷。
山东巡抚国泰奏报得雨
作者：弘历
朝代：清
体裁：五言律诗

亦是四月晦，云逢大雨倾。午连申未止，沟与浍皆盈。惟祝普而遍，忽增愧以怦。北南如巧避，在我若为情。
山东巡抚国泰奏报得雨
作者：弘历
朝代：清
体裁：七言律诗

廿九此间雨及寸，济南竟日细霏丝。已欣入地一犁逮，更幸连朝盈尺滋。今番可称实深透，晚田均得利耘耔。手加额为苍生庆，豫信如何伫待之。
山东巡抚国泰奏报得雨诗以志事
作者：弘历
朝代：清
体裁：七言律诗

月之中浣斯微雨，山左居然五寸沾。顾彼能无慰心切，念兹翻觉愧颜兼。更廑豫省待恩急，岂为秦郊被泽忺。一刻虑周数千里，先忧鬓发合霜添。
山东巡抚国泰奏报得雨诗以志慰
作者：弘历
朝代：清
体裁：七言律诗

京北畿南皆报雨，山东未报屡询之。兹称通省被斯遍，乃饬誊邮到已迟。茂长麦苗堪待秀，遍耕谷种更欣滋。回舟此况应全揽，仍祝雨晹幸以时。
山东巡抚国泰奏报得雨诗以志慰
作者：弘历
朝代：清
体裁：七言律诗

保阳沾寸忆山左，果蒙同日倍恩施。从朝至暮润犹渥，以北而南暖自宜。冬借过还春借继，雨膏沐胜雪膏滋。奏书披处心诚慰，豫省如何尚未知。
山东巡抚国泰奏报得雨诗以志慰
作者：弘历
朝代：清
体裁：五言律诗

入晋逢雪霈，于齐获雨霶。同朝若合契，四寸允称祥。苗润资麰麦，甲孚利黍粱。京畿晴适好，不雨审无妨。
山东巡抚国泰奏报得雨诗以志慰
作者：弘历
朝代：清
体裁：七言律诗

孟春下浣每生云，时复密霙落以纷。谁识齐东逢雨渥，遂教烟驿达章闻。二州九府胥沾泽，冬麦春麰自利耘。接壤豫郊应亦被，递来佳信望犹勤。
山东巡抚国泰奏报得雨诗以志慰
作者：弘历
朝代：清
体裁：七言律诗

常雩已是望霖朝，并为豫齐切祷徼。兹接济南腾奏至，幸蒙佳澍霈恩饶。知深渥足兴耒耜，疑相讥云致感招。岂有格遥弗格近，慰为愧滋益心焦。
山东巡抚国泰奏报得雪
作者：弘历
朝代：清
体裁：七言律诗

微霰虽经两三遇，未成分寸望方勤。不期一牍当晨阅，却以全齐报雪闻。东重西轻泽斯遍，此无彼有惭诚殷。亦知时日犹堪待，惟是先忧吾夙廑。
山东巡抚国泰奏报得雪诗以志慰
作者：弘历
朝代：清
体裁：七言律诗

正廑东省雪沾无，阅奏书诚庆慰吾。赴阙依然在齐境，春霙恰值以时濡。云浓风静益佳矣，已种补耕普利乎。新岁天恩真浩荡，与民感更与寅俱。
山东巡抚国泰奏报收麦及雨泽沾足诗以志慰
作者：弘历
朝代：清
体裁：七言律诗

夏收定已九分多，暑雨优沾屡霈沱。各属大都无不遍，兆民自是有馀和。更筹狼藉欲徵麦，足备仓储例抵禾。歉后穷黎幸逢此，奏章批尾庆如何。
山东巡抚国泰奏报通省雪泽优渥复得透雨诗以志事
作者：弘历
朝代：清
体裁：七言律诗

连朝云雾泽将施，傍午仍晴孤望随。谁识节前霰方集，正当山左雨优滋。彼诚胜此其非饰，慰以为惭我自知。本是元宵罢灯事，悯农拈笔祗赍咨。
山东巡抚国泰奏报麦收分数及雨水情形诗以志慰
作者：弘历
朝代：清
体裁：七言律诗

夏收通计九分馀，雨泽仍称遍被诸。旋霁原非妨麦艾，既沾更喜利禾锄。齐疆各属胥及矣，豫省邻封或亦如。彼更昨年受灾重，下民昏垫实廑予。
山东巡抚国泰奏报黄水入运情形诗以志事
作者：弘历
朝代：清
体裁：古风

连年黄河决，南岸已为害。今岁乃北岸，踊跃害尤最。夺溜大散漫，湖河为沟浍。漫者复散流，约分南北界。南者经三湖，入运诚无奈。曰入运者清，然岂久弗碍。北者竟穿运，幸值泻水坝。归清河达海，停淤弗致大。览奏虽略慰，长此安穷喟。惟急筑缺堤，驰谕频督戒。司河大小吏，尚属勤匪懈。实无疏防弊，而何屡见败。无能致平成，过在余自诫。
山东巡抚国泰奏春雨沾足麦苗畅茂情形诗以志慰
作者：弘历
朝代：清
体裁：七言律诗

早�新春沾美泽，兹称春仲泽滋繁。初之一及初八雨，寸以四仍寸九论。竟夜达晨诚罕遇，麦芃禾茁信殊恩。每言慰即兼言愧，反觉侵寻愧此言。
山东巡抚国泰奏筹徵麦抵谷便民等事诗以志事
作者：弘历
朝代：清
体裁：七言律诗

山左今年麦穫丰，因筹徵输便民穷。虑其乐岁粒馀戾，抵彼偿秋谷数融。一转移而得两便，私完纳亦藉公充。夏收北省幸一律，益切祈年凛素衷。
山东巡抚国泰河南巡抚荣柱各报得雨诗以志慰用三月十三日雨韵
作者：弘历
朝代：清
体裁：五言律诗

驻銮晴及节，回跸雨沾春。先后连四省，渥优总上旬。麦麰资粒实，禾黍起耕耘。所幸殷勤望，诚叨被泽均。
山东巡抚国泰续奏黄河漫溢并不为害运河及南阳昭阳微山三湖情形诗以志慰
作者：弘历
朝代：清
体裁：古风

向奏黄河分两路，由湖入运仍清水。其故未解为踌蹰，抚臣兹报悉原委。三湖清流既阻黄，西则积水夹之徙。黄水由中直下注，其宽约已四五里。下则沛县江南界，驿问萨载筹经理。山东南运斯为妥，其北张秋入者是。南岸减水向有坝，畅流清河归海矣。回空粮艘行无滞，纤岸略修而已尔。是则东运稍纾忧，南望萦怀正未已。
山东巡抚奏报得雨诗以志慰
作者：弘历
朝代：清
体裁：古风

微湖阻去路，数郡付波臣。吾民嗟非鱼，昏垫遭苦辛。朅力疏伊河，归壑得所循。洪流为杀势，涸壤可耕耘。借谷课力田，岁计惟在春。嘉种既已布，所赖膏雨频。朝来擘奏书，彻犁幸被均。高下芃良苗，芊芊总怀新。额手藉庆慰，灾馀稍济屯。更因忆豫郊，一例庶沾仁。
山东巡抚富尼汉奏报得雨
作者：弘历
朝代：清
体裁：古风

夏五初旬此沾泽，山左泽稀为萦望。侵寻此间亦缺雨，麦后待种同彼状。今朝幸接驿章驰，四寸嘉澍均叨贶。岂不额手顾彼慰，旋因顾此增惆怅。咄哉复觉吾言失，彼此吾民那偏向。安得寰海雨旸时，愿益奢哉愁益谅。
山东巡抚富明安复报得雨
作者：弘历
朝代：清
体裁：五言律诗

早称沾五寸，复报尺将盈。已庆麦牟润，继欣风日晴。近遥均告被，禾黍普堪耕。稠叠蒙天泽，前途喜气迎。
山东巡抚富明安复报得雨
作者：弘历
朝代：清
体裁：七言律诗

正兹渴雨望兴云，齐甸沾膏一再闻。欣彼那堪解此惄，惄诚还觉是虚欣。刚看轻霭天边布，旋作终风树杪纷。深愧无能调六幕，河东移粟计徒勤。
山东巡抚富明安奏报东省得雨
作者：弘历
朝代：清
体裁：七言绝句

正值省方此望霖，闻沾四五寸来深。三齐三辅均赤子，一慰一愁难置心。
山东巡抚富明安奏报得雨
作者：弘历
朝代：清
体裁：七言律诗

佳信朝披章奏驰，春霖廑念众胥知。何当齐郡沾膏日，正是盘山对雨时。分寸较斯还觉渥，农桑幸彼或堪期。天恩近远沐骈叠，宥器惟殷励敬寅。
山东巡抚富明安奏报得雨
作者：弘历
朝代：清
体裁：五言律诗

封章清晓到，详阅慰如何。大地固知润，春膏那厌多。不宁利宿麦，兼可艺新禾。此亦云频作，凭轩几盻睋。
山东巡抚富明安奏报得雨口号志事
作者：弘历
朝代：清
体裁：七言绝句

近畿望泽逮畿南，齐甸重沾寸以三。速自置邮传喜信，虽批欣慰益增惭。
山东巡抚富明安奏报得雨诗以志慰
作者：弘历
朝代：清
体裁：五言律诗

津门被膏泽，山左系遥情。忽接一封报，知沾五寸盈。本非渴望处，益觉慰怀并。沃野润千里，行将事省耕。
山东巡抚富明安奏报麦收分数诗以志事
作者：弘历
朝代：清
体裁：七言律诗

伫待青齐夏熟报，今朝大吏奏章闻。三春膏泽沾十府，二麦收成约九分。此匪田哉益滋苦，总吾民也亦为欣。欣斯远耳苦斯近，延颈徒然望布云。
山东巡抚崔应阶奏报得雨
作者：弘历
朝代：清
体裁：古风

今年山陕西，春泽实优被。河南北畿辅，望膏继沾暨。南邦乃愁多，旋幸报晴霁。缱念独齐东，为之忧弗置。何期月既望，同沐天恩赐。越三日更雨，渥较此尤异。昨岁遇灾区，实赖麦收济。因兹庆逾常，思艰慎图易。
山东巡抚崔应阶奏报得雨
作者：弘历
朝代：清
体裁：七言律诗

兖沂经过为希膏，欣悉春霖近远叨。讵止麦资香饼饵，并闻黍可事耘薅。孰非赤子孰能忘，为是殷心为此劳。泽国已沾晴亦好，得因清暇一摛毫。
山东巡抚崔应阶奏报得雨
作者：弘历
朝代：清
体裁：七言律诗

减从巡民到省东，甘膏逢日此原同。登莱已庆黍苗硕，兖济兼称麦穗芃。问去旨犹迟彼递，报来信早慰予衷。才过旬又思继润，蜀望自知太过中。
山东巡抚崔应阶奏报得雨
作者：弘历
朝代：清
体裁：七言律诗

情缱青齐上下田，麦登馀地未耕全。此沾讵可彼因忘，问致居然报忽传。近远泽称一犁被，高低稼卜二收连。谁知半月殷勤望，片刻封章览霍然。
山东巡抚崔应阶奏报得雨
作者：弘历
朝代：清
体裁：七言律诗

齐郊迤北亦待泽，经历为殷望雨沾。幸值一犁应时霈，喜闻同日遍膏渐。九州总是心藏曲，两处顿教眉释尖。却惜西南欠优渥，瞻云几度更巡檐。
山东巡抚崔应阶奏报得雪诗以志庆
作者：弘历
朝代：清
体裁：五言律诗

冬雪青齐获，披章早慰心。同时欣并及，将尺泽尤深。黄壤塞蝗户，绿田滋麦针。天恩真广被，庆矣志弥钦。
山东巡抚徐绩奏得透雨诗以志事
作者：弘历
朝代：清
体裁：七言律诗

同日田盘刚及寸，青齐盈尺奏书闻。黔黎总我心怀内，远近宁他疆界分。燕北地寒待差可，河南候早望尤殷。为民祈岁悠而广，以是多忧故少欣。
山东巡抚徐绩奏报得雨
作者：弘历
朝代：清
体裁：七言律诗

京畿雪作齐郊雨，为泽原同名略殊。候以仲春异南北，土称四寸遍沾濡。不惟勃长资麰麦，更喜新耕利黍稌。豫亦连疆被也未，又因缱念盼殷吾。